ஆட்கடத்தல்: பிலிப்பீன்ஸுடன் தகவல்களைப் பகிர்ந்துகொள்ள மலேசியா விருப்பம்

மணிலா: பிலிப்பீன்சில் வெளிநாட்டினர் பலரைக் கடத்திச் சென்று தலையைத் துண்டித்ததாகக் கூறப்படும் அபு சாயஃப் அமைப்பின் உறுப்பினர் இடாங் சுசுகான் கைதாகி இருப்பதை அடுத்து பதிலடித் தாக்குதல்கள் நடக்கக்கூடும் என்பதால் அந்த நாட்டில் பாதுகாப்புப் படைகள் விழிப்பு நிலையில் வைக்கப்பட்டுள்ளன.

அந்தப் பயங்கரவாதி மீது 23 கொலைக் குற்றச்சாட்டுகள் ஐந்து ஆட்கடத்தல் மற்றும் ஆறு கொலை முயற்சி குற்றச்சாட்டுகள் சுமத்தப்பட்டுள்ளதாக போலிஸ் கூறியது.

இதனிடையே, சுசுகான் பிடிபட்டதை அடுத்து பிலிப்பீன்ஸ் போலிசுடன் சேர்ந்து செயல்பட்டு பல தகவல்களைத் தெரிந்துகொள்ள மலேசியப் போலிஸ் விரும்புவதாகத் தெரிவிக்கப்பட்டுள்ளது.

மலேசியாவின் சாபா மாநிலத்தில் இடம்பெற்ற ஆட்கடத்தல் சம்பவங்களில் அந்தப் பயங்கரவாதிக்குத் தொடர்பு இருப்பதாக தெரியவந்துள்ளதாக சாபா மாநில பாதுகாப்புத் தளபத்தியத்தின் தளபதி ஹசானி கசாலி தெரிவித்தார்.

அதன் தொடர்பில் தங்கள் வேவுத்துறை திரட்டி உள்ள தகவல்களைப் பகிர்ந்துகொண்டு மேல் விவரங்களைப் பெறும் வகையில் பிலிப்பீன்ஸ் போலிசுடன் தொடர்பு கொள்ளப்போவதாக அவர் கூறினார்.


மலேசியாவில் உருமாற்றம் அடைந்த கிருமி பத்து மடங்கு வேகமுடையது

மலேசியாவில் கொவிட்-19 கிருமித்தொற்று வீரியமிக்க புதிய வகையாக மாறியிருப்பதை சில பரிசோதனை மாதிரிகள் உணர்த்துவதாக அந்நாட்டின் சுகாதாரத் துறை தெரிவித்துள்ளது. முதன்முதலில் சீனாவின் வூஹானில் உருவானதைக் காட்டிலும் அச்சுறுத்தல் மிகுந்ததாக கிருமி உருவெடுத்திருப்பதாகத் தெரிய வந்தள்ளதால் நாடு முழுவதும் உள்ள மக்கள் அதிக விழிப்புடன் இருக்குமாறு சுகாதாரத் துறை தலைமை இயக்குநர் நூர் ஹிஷாம் அப்துல்லா கேட்டுக்கொண்டுள்ளார்.

சிவகங்கை, உலு திராம் ஆகிய இரு கிருமித்தொற்று குழுமங்களில் சேகரிக்கப்பட்ட மாதிரிகளில் D614G என்னும் புது வடிவத்துக்கு கிருமி மாற்றம் அடைந்திருப்பதை மலேசிய மருத்துவ ஆராய்ச்சி நிலையம் கண்டு பிடித்து இருப்பதாக நேற்று தமது ஃபேஸ்புக் மூலம் வெளியிட்ட அறிக்கையில் டாக்டர் ஹிஷாம் குறிப்பிட்டார்.

மாற்றம் கண்டுள்ள இந்தக் கிருமி இப்போது பரவுவதைக் காட்டிலும் பத்து மடங்கு வேகமாகப் பரவக்கூடியது. மேலும் கிருமியால் பாதிக்கப்பட்டவரிடம் இருந்து மிக எளிதில் மற்றவருக்குத் தொற்றக்கூடியது என்று அவர் விளக்கி உள்ளார்.

இந்த அளவுக்கு வீரியமிக்கதாக உருமாற்றம் அடைந்திருக்கும் கிருமியின் உறுதியான நில வரம் இனிமேல் வெளியிடப்படும் என்றும் தற்போது அதன் மீதான ஆரம்பக்கட்ட பரிசோதனை நடைபெற்று வருவதாகவும் அவர் கூறியுள்ளார்.

இந்த வகை கிருமி அது உருவான குழுமங்களில் இருந்து பரவாத வண்ணம் மலேசிய பொது சுகாதார அதிகாரிகள் விரைந்து செயல்பட்டு கட்டுப்படுத்தி இருப்பதாகவும் திரு ஹிஷாம் குறிப்பிட்டார். இதைப்ேபான்ற எல்லா வகைக் கிருமித்தொற்றும் பரவாதபடி தடுக்கும் முயற்சிகளுக்கு மக்களின் ஒத்துழைப்பு அவசியம் என்றும் அவர் தெரிவித்தார்.

தமிழ்நாட்டின் சிவகங்கையில் இருந்து மலேசியா திரும்பிய அந்நாட்டின் நிரந்தரவாசியான 57 வயது ஆடவரிடமிருந்து பலருக்குக் கிருமி பரவியதைக் குறிப்பதே சிவகங்கை கிருமிக் குழுமம்.


கொவிட்-19 சம்பவங்கள் மேலும் அதிகரிக்கும் என்ற அச்சம்  பினாங்கில் கட்டுப்பாடுகளை கடுமையாக்க  நடவடிக்கை

ஜார்ஜ்டவுன்: மலேசியாவின் பினாங்கு மாநிலத்தில் கொவிட்-19 சம்பவங்கள் மீண்டும் அதிகரிக்கும் சாத்தியம் உள்ளதால், அம்மாநிலத்தின் சில பகுதிகளில் கடுமையான கட்டுப்பாட்டு நடவடிக்கைகள் அமல்படுத்தப்படவிருக்கின்றன.

பினாங்கில் 100 நாட்களுக்கு மேல் கொவிட்-19 சம்பவங்கள் இல்லாத போக்கு நிலவி வந்த வேளையில், சமூகத்தில் புதிய கிருமித்தொற்று சம்பவங்கள் தலையெடுத்திருப்பதால் உள்ளூர் சுகாதார அமைப்புகளும் நகர மன்றங்களும் மாநிலத்தின் பல்வேறு பகுதிகளில் கட்டுப்பாட்டுகளைக் கடுமையாக்கிஉள்ளன.

சாலையோரத்தில் உள்ள கடைகளில் அமர்ந்து உண்ண அனுமதிக்கப்படாது. வாடிக்கையாளர்கள் உணவைப் பொட்டலம் கட்டி எடுத்துச் சொல்ல அனுமதிக்கப்படுவார்கள்.

உணவகங்களும் காப்பிக் கடைகளும் நடப்பில் உள்ள கட்டுப்பாட்டு நடவடிக்கைகளைக் கடைப்பிடித்தால் அங்கு வாடிக்கையாளர்கள் அமர்ந்து உணவுண்ணலாம்.

கும்பலாக ஒன்று சேர்வதும் தடை செய்யப்படும்.

பினாங்கு தீவின் தெற்கில் உள்ள தெலுக் கும்பார், சுங்கை பத்து, கெர்தாக் சங்குல் ஆகிய இடங்களிலும் பினாங்கு பெருநிலத்தில் உள்ள மத்திய மற்றும் தெற்கு செபராங் பிறை ஆகிய வட்டாரங்களிலும் இந்தக் கடுமையான கட்டுப்பாடுகள் நடைமுறைப்படுத்தப்படும் என்றும் தெரிவிக்கப்பட்டுள்ளது.

தெலுக் கும்பாரில் உள்ள தாமான் சஹாபாட்டில் நடத்தப்படும் இரவுச் சந்தையும் இப்போதைக்கு மூடப்படுகிறது என்றும் காலையில் செயல்படும் சந்தையில் கட்டுப்பாடுகள் கடைப்பிடிக்கப்படவில்லை என்றால் அதுவும் மூடப்படும் என்றும் பினாங்கு தீவின் நகர மன்றம் எச்சரித்துள்ளது.

தாமான் சஹாபாட்டில் வசிக்கும் 58 வயது பெண் கொரோனா கிருமித்தொற்றால் பாதிக்கப்பட்டு உள்ளார் என்று கடந்த வெள்ளிக்கிழமை உறுதி செய்யப்பட்டது.

அந்தப் பகுதியே வெறிச்சோடி காணப்படுகிறது என்றும் ஒருசில கடைகளே அங்கு திறந்துள்ளன என்றபோதிலும் அங்கு ஆள்நடமாட்டம் மிகவும் குறைந்துவிட்டது என்றும் கூறப்பட்டது.


செப்டம்பர் 29ல் சாபா தேர்தல்

கோத்தா கினபாலு: சாபா சட்டமன்றத் தேர்தல் வரும் செப்டம்பர் மாதம் 29ஆம் தேதி நடைபெறும் என்று மலேசிய தேர்தல் ஆணையம் அறிவித்துள்ளது. 73 தொகுதிகளுக்கான வேட்பு மனுத் தாக்கல் செப்டம்பர் 12ஆம் தேதி செய்யப்பட வேண் டும் என்று தேர்தல் ஆணையத் தின் துணைத் தலைவர் அஸ்மி ஷரோம் நேற்று தெரிவித்தார்.

இதற்கிடையே, சாபா சட்டமன்றக் கலைப்புக்கு எதிராக மூசா அமான் தொடுத்த வழக் கில் நீதிமன்றம் ஆகஸ்ட் 21ஆம் தேதி முடிவு செய்யவுள்ளது.


பினாங்கில் மருத்துவ சிகிச்சை பெற வெளிநாட்டினருக்கு தடை

கோலாலம்பூர்: கொரோனா கிருமித்தொற்றுக்கான புதிய சுகாதார, பாதுகாப்பு நடைமுறைகள் இறுதி செய்யப்படும் வரை வெளிநாட்டினர் மருத்துவச் சிகிச்சைக்காக மலேசியாவின் பினாங்கிற்கு வரத் தடை விதிக்கப்படுவதாக அம்மாநில முதல்வர் தெரிவித்தார்.

மூன்று மாதங்களுக்கும் மேலாக பினாங்கில் கிருமித்தொற்று சம்பவங்கள் பதிவாகாமல் இருந்த நிலையில், அங்கு கடந்த வார இறுதியில் புதிய கிருமித்தொற்று சம்பவங்கள் தலைதூக்கியதையடுத்து அதிகாரிகள் அங்குக் கட்டுப்பாடுகளைக் கொண்டு வந்தனர்.

இந்தோனீசியாவில் இருந்து கடந்த வெள்ளிக்கிழமை புற்றுநோய் நோயாளிகள் இருவரும் உடனடி சிகிச்சை தேவைப்பட்ட ஒருவரும் சிறப்பு விமானத்தின் மூலம் பினாங்கு வந்ததாக அரசாங்கம் வெளியிட்ட அறிக்கையில் தெரிவிக்கப்பட்டுள்ளது.

இந்த நோயாளிகளின் வருகை குறித்து தனது தரப்புக்குத் தகவல் தெரிவிக்கப்படாதது மாநில அரசுக்கு மிகுந்த ஏமாற்றத்தை அளிப்பதாக பினாங்கு முதல்வர் சௌ கோன் இயோ தெரிவித்தார்.

கொரோனா கிருமிப் பரவல் உள்ள இந்த காலகட்டத்தில் பினாங்கில் சிகிச்சை பெற விரும்பும் வெளிநாட்டு நோயாளிகளை அனுமதிக்கவோ, ஏற்றுக்கொள்ளவோ கூடாது என்ற நிலைப்பாட்டில் மாநில அரசு தொடர்ந்து உறுதியாக உள்ளது என்றும் அவர் சொன்னார்.


கெடாவில் கடுமையான கட்டுப்பாடுகள்

அலோர் ஸ்டார்: கெடாவில் கிருமித் தொற்று சம்பவங்கள் கண்டறியப்பட்ட பகுதிகளில் மாநில அரசு கட்டுப்பாடுகளைக் கடுமையாக்கி உள்ளது.

தாவார், பாலிங், கோலா முடா, சாலா மற்றும் யானில் உள்ள பல இடங்களில் உணவகங்களில் உணவருந்துவதற்குத் தடை விதிக்கப்பட்டுள்ளதாக மாநில முதல்வர் முகமது சனுசி முகமது நூர் கூறினார்.

இரவு சந்தைகள் செயல்படும் நேரம் குறைக்கப்படுவதாகவும் அத்தியாவசிய பொருட்கள் விற்பனை செய்யும் கடைகள் காலை 8 மணி முதல் இரவு 8 மணி வரை மட்டுமே செயல்பட அனு

மதிக்கப்படும் என்றும் சனுசி கூறினார்.

பொது பூங்காக்களும் மூடப்படும். திருமணங்கள் உள்ளிட்ட எந்தவிதமான கொண்டாட்ட விழாக்களுக்கும் அனுமதி கிடையாது.

இந்த கட்டுப்பாடுகள் கிருமித்தொற்று பதிவான இடங்களில் உடனடியாக நடப்புக்கு வருவதாகவும் அவர் சொன்னார்.

இதற்கிடையே மலேசியாவில் நேற்று புதிதாக 12 புதிய கிருமித்தொற்று சம்பவங்கள் பதிவாகின. அவற்றில் ஆறு கெடாவில் பதிவானவை.


கொவிட்-19 தடுப்பு மருந்தை மலேசியர்களுக்கு இலவசமாக வழங்க பரிந்துரை

கொவிட்-19க்கான தடுப்பூசி மருந்து கிடைத்ததும், அனைத்து மலேசியர்களுக்கும் அதனை இலவசமாக வழங்க வேண்டுமென அமைச்சரவைக்கு அறிவியல், தொழில்நுட்பம், புத்தாக்க அமைச்சு பரிந்துரைக்கவுள்ளதாக அமைச்சர் கைரி ஜமாலுதீன் கூறியுள்ளார்.

இதன் தொடர்பில் அமைச்சரவை முடிவு எதுவும் எடுக்கவில்லை என்று கூறிய அவர், பரிந்துரைக்கப்படும் என்று நிகழ்ச்சி ஒன்றில் பங்கேற்றபோது இன்று தெரிவித்தார்.

கொவிட்-19 தடுப்பு மருந்துக்கு சீனாவை மட்டுமின்றி மற்ற மேற்கத்திய தயாரிப்பாளர்களையும் எதிர்பார்த்திருப்பதாக அவர் குறிப்பிட்டார்.

பாதுகாப்பான, திறன்மிகுந்த தடுப்பூசியின் தொடர்பில் யாருடனும் இணைந்து பணியாற்றத் தயாராக இருப்பதாக அவர் குறிப்பிட்டார்.

தடுப்பு மருந்தை வாங்குவதற்கு முன்பு அதன் பாதுகாப்பு, திறன் பற்றிய தகவல்கள் ஆராயப்படும் என்ற அவர், நீண்ட காலம் காத்திருப்பதும் சாத்தியமில்லை என்றார்.

சில நாடுகள் தடுப்பு மருந்துகளுக்காக மருந்து நிறுவனங்களுடன் முன்பதிவு செய்வதைக் குறிப்பிட்ட அமைச்சர், அனைத்து நாடுகளுக்கும் சமமான வாய்ப்பு கிடைப்பது அவசியம் என்றார்.

இதற்கிடையே, கொரோனா கிருமித்தொற்றால் எளிதில் பாதிக்கப்பட வாய்ப்புள்ள உலக மக்கள் அனைவருக்கும் ஒரே நேரத்தில் தடுப்பு மருந்து கிடைக்கவில்லை எனில், உலக பொருளாதாரத்தை மீட்டெடுக்க முடியாது என்று கூறியுள்ளார் உலக சுகாதார அமைப்பின் தலைவர் டெட்ரோஸ் அதானோம்.

பாதுகாப்பான தடுப்பு மருந்து கிடைத்தவுடன் உலக சுகாதார அமைப்பின் தலைமையிலான ‘கோவேக்ஸ்’ எனப்படும் தடுப்பு மருந்து பகிர்வு திட்டத்தின்படி, ஒவ்வொரு நாட்டிலும் உள்ள முன்கள சுகாதார ஊழியர்கள், 65 வயதிற்கு மேற்பட்டவர்கள் மற்றும் ஏற்கெனவே உடல்நலம் குன்றியவர்களுக்கு முதல் கட்ட தடுப்பு மருந்து வழங்க இலக்கு நிர்ணயிக்கப்பட்டுள்ளதாகவும் அவர் சொன்னார்.

சில நாடுகளின் ஒட்டுமொத்த மக்கள்தொகைக்கும் தடுப்பு மருந்து தருவதைவிட அனைத்து நாடுகளிலும் உள்ள எளிதில் பாதிக்கப்படக்கூடியவர்களுக்கு முதலில் தடுப்பு மருந்து கொடுத்து பாதுகாப்பதுதான் ஒட்டுமொத்த பொருளியலை மீட்டெடுப்பதற்கான வழி என்று டெட்ரோஸ் கூறியுள்ளார்.


தனிமைப்படுத்தல் உத்தரவு மீறல்; சர்ச்சையில் சிக்கிய அமைச்சர்

கோலாலம்பூர்: வெளிநாட்டிற்குச் சென்று திரும்பிய மலேசிய அமைச்சர் ஒருவர் கட்டாய தனிமைப்படுத்தல் உத்தரவைக் கடைப்பிடிக்கத் தவறியதால், சர்ச்சையில் சிக்கியுள்ளார்.

துருக்கி சென்றுவிட்டு ஜூலை 7ஆம் தேதி நாடு திரும்பிய மலேசியாவின் தோட்டம், கைத்தொழில், பொருட்கள் துறை அமைச்சரும் பாஸ் கட்சி உறுப்பினருமான கைருதீன் அமன் ரசாலி, ஜூலை 13ஆம் தேதி நாடாளுமன்றத்திற்குச் சென்றது குறித்து எதிர்க்கட்சி உறுப்பினர் தெரேசா கோக் கேள்வி எழுப்பினார்.

நாடு திரும்பியவுடன் பரிசோதனையில் தொற்று இல்லை என்று தெரிய வந்த சிலருக்குப் பின்னர் தொற்று உறுதி செய்யப்பட்டதைச் சுட்டிய அவர், எனவே 14 நாள் கட்டாய தனிமைப்படுத்தல் உத்தரவு அமைச்சர் உட்பட அனை

வராலும் கடைப்பிடிக்கப்பட வேண்டும் என்றார்.

“எனவே கொவிட்-19 குற்றங்களுக்கு எதிராக தேசிய பாதுகாப்பு மன்றம் இரட்டை நிலைப்பாட்டை கொண்டிருக்கவில்லை என்பதை நிரூபிக்க நீதிமன்றம் அவருக்கு எதிராக நடவடிக்கை எடுக்க வேண்டும்,” என்றும் அவர் வலியுறுத்தினார்.

இதற்கிடையே, தனிமைப்படுத்தல் உத்தரவில் இருந்த 81 வயது ஆடவர் ஒருவர் இருமிக் கொண்டே புகார் அளிப்பதற்காக செந்தூல் மாவட்ட காவல் நிலையத்திற்குச் சென்றதையடுத்து காவல்நிலையத்தின் ஒரு பகுதி மூடப்பட்டது. கிருமி

நாசினி தெளிக்கும் பணிக்குப் பிறகு நேற்று மாலை 4 மணிக்கு காவல்நிலையம் வழக்கம் போல் இயங்கவிருந்ததாகக் கூறப்பட்டது.


சரவாக்: புதிய கிருமித்தொற்று குழுமம்

கோலாலம்பூர்: எண்ணெய் கப்பல் ஒன்றில் பயணம் செய்த நால்வருக்குத் தொற்று உறுதி செய்யப்பட்டதைத் தொடர்ந்து மலேசியாவின் சரவாக் புதிய கிருமித்தொற்று குழுமமாக உருவெடுத்துள்ளது.

ஜப்பானில் இருந்து சரவாக்கின் பிந்துலு பகுதியில் இருந்த கப்பலில் மேற்கொள்ளப்பட்ட பரிசோதனையில் இது தெரியவந்தது.

இவை சமூக பரவல் இல்லை என்றும் கப்பல் தொடர்பான தனிச் சம்பவங்கள் என்று கூறியுள்ளார் சுகாதார இயக்குநர் நூர் ஹிஸம்.


கோலாலம்பூர் உணவகத்தில் புதிய கிருமித்தொற்று குழுமம்; இருவர் வெளிநாட்டு ஊழியர்கள்

கோலாலம்பூரில் உள்ள உணவகம் ஒன்று புதிய கொரோனா கிருமித்தொற்று குழுமமாக உருவெடுத்துள்ளது. அந்தக் குழுமத்தில் மூவருக்கு ஏற்கெனவே கிருமித்தொற்று உறுதி செய்யப்பட்டுள்ளது.

அந்த உணவகத்தில் பணிபுரிந்த 26, 27 வயதுகளில் இருக்கும் வெளிநாட்டு ஊழியர்களுக்கு ஆகஸ்ட் 16ஆம் தேதி கிருமித்தொற்று உறுதி செய்யப்பட்டதாக சுகாதாரத் துறை தலைமை இயக்குநர் நூர் ஹிஷாம் அப்துல்லா தெரிவித்தார்.

கோலாலம்பூர் உணவகங்களில் பணிபுரிவோரில் அங்கொன்றும் இங்கொன்றுமாக சிலருக்கு மேற்கொள்ளப்பட்ட பரிசோதனைகளின்போது இவ்விருவருக்கும் கிருமித்தொற்று உறுதி செய்யப்பட்டது.

அவர்களுடன் நெருங்கிய தொடர்பில் இருந்தவர்கள் பற்றிய தகவல்களின் அடிப்படையில் மேற்கொள்ளப்பட்ட பரிசோதனையில் அந்தக் கடையின் வாடிக்கையாளரான 42 வயது மலேசிய பெண்ணுக்கும் கிருமித்தொற்று இருப்பது கண்டுபிடிக்கப்பட்டது.

இம்மாதம் 17ஆம் தேதி முதல் தலைவலி, தொண்டைவலி போன்றவற்றால் அவதிப்பட்டு வந்த அந்தப் பெண்மணி சுங்கை புலோ மருத்துவமனையில் அனுமதிக்கப்பட்டிருந்தார்.

அந்த உணவகம் அமைந்திருக்கும் பகுதியான டிட்டிவாங்ஸாவின் பெயரே அந்தக் குழுமத்துக்கு சூட்டப்பட்டுள்ளது. அந்தக் குழுமத்தின் தொடர்பில் 672 பேருக்கு பரிசோதனை மேற்கொள்ளப்பட்டுள்ளது. அவர்களில் 16 பேர் ஊழியர்கள்; எஞ்சியவர்கள் வாடிக்கையாளர்கள்.


மலேசியாவிலிருந்து வெளியேற்றப்பட்ட பங்ளாதேஷ் ஊழியர்

கோலாலம்பூர்: அல் ஜசீரா தொலைக்காட்சி தயாரித்த ஆவணப்படத்தில் மலேசியாவில் குடியேறிகள் நடத்தப் படும் விதம் குறித்து குறை கூறிய பங்ளாதேஷ் ஊழியர் அதிரடியாக மலேசியாவிலிருந்து வெளியேற்றப்பட்டுள்ளார்.

இதனை மலேசிய குடிநுழைவுத் துறை நேற்று உறுதி செய்தது.

வெள்ளிக்கிழமை இரவு பங்ளாதேஷ் நாட்டுக்கு முஹமட் ரேஹான் கபீர் திருப்பியனுப்பப்பட்டதாக ராய்ட்டர் செய்தி நிறுவனத்துக்கு அளித்த பேட்டியில் குடிநுழைவுத் துறையின் தலைமை இயக்குநர் கைரூல் டிசைமி தாவூத் தெரிவித்தார்.

அன்று இரவு கோலாலம்பூர் விமான நிலையத்தில் குடிநுழைவு அதிகாரிகளுடன் ரேஹான் காணப்பட்டார்.

அப்போது செய்தியாளர்களை நோக்கி அவர் உற்சாகத்துடன் கையசைத்தார்.

கடந்த ஜூலை மாதம் அல் ஜஸிரா தொலைக்காட்சி ஒளிபரப்பிய விளக்கப்படத்தில் மலேசியாவில் கிருமிப்பரவல் சூழலில் முறையான ஆவணங்கள் இல்லாத குடியேறிகளை அதிகாரிகள் நடத்தும் விதம் அவர் குறை கூறிபேசி யிருந்தார்.

இது, கொவிட்-19க்கு எதிராக கடுமையாகப் போராடி வரும் தென்கிழக்கு ஆசிய நாடான மலேசியாவுக்கு சிக்கலை ஏற்படுத்தியது.

இதையடுத்து கடந்த மாதம் 25 வயது ரேஹானை போலிசார் கைது செய்தனர்.

மலேசியாவில் மீண்டும் நுழையாமல் இருக்க அவரது பெயரை கறுப்புப் பட்டியலில் போலிசார் சேர்த்தனர்.

இதற்கிடையே ரேஹான் கைது செய்யப்பட்டது கவலையளிப்பதாக கத்தாரை தளமாகக் கொண்டு செயல்படும் அல் ஜஸிரா கூறியது.

பேச முடியாமல் தவிக்கும், எளிதில் பாதிப்படக்கூடியவர்களுக்காக ரேஹான் குரல் கொடுத்திருந்தார் என்று அது தெரிவித்தது.

இந்த விவகாரம் தொடர்பில் அல்-ஜஸிரா அலுவலகத்தையும் அதிகாரிகள் சோதனையிட்டனர். அந்த நிறுவனத்தின் செய்தியாளர்களிடமும் விசாரணை நடத்தப்பட்டது.

மலேசியாவில் கிருமிப்பரவலைத் தடுப்பதற்காக நாடு முழுவதும் பல்வேறு கட்டுப்பாடுகள் விதிக்கப்பட்டபோது ரொஹிங்யா அகதிகள், குழந்தைகள் உட்பட ஆவணங்கள் இல்லாத நூற்றுக்கணக்கானவர்கள் கைது செய்யப்பட்டனர்.

கிருமிப்பரவலைத் தடுக்க இத்தகைய கைது நடவடிக்கை தேவை என்று அதிகாரிகள் வலியுறுத்தினர்.

ஆனால் இது மனிதாபிமானமற்ற செயல் என்று மனித உரிமை அமைப்புகள் கண்டனம் தெரிவித்துள்ளன.


பெர்சத்து  கட்சித் தலைவராக முகைதீன் போட்டியின்றி தேர்வு

பெர்சத்து கட்சியின் தலைவராக மலேசிய பிரதமர் முகைதீன் யாசின் ஒருமனதாகத் தேர்வு செய்யப்பட்டுள்ளார். பேராக் மாநில முதல்வர் அகமது ஃபைசால் அஸுமு கட்சியின் துணைத் தலைவராக அறிவிக்கப்பட்டுள்ளார்.
 கட்சித் தலைவர், துணைத் தலைவர் பதவிகளுக்கு அவர்களை எதிர்த்து வேறு எவரும் போட்டியிடவில்லை.

பெர்சத்து உட்கட்சித் தேர்தல் நேற்று (ஆகஸ்ட் 22) நடைபெற்றது. நாடு முழுவதும் நடத்தப்பட்ட வட்டாரக் கூட்டங்களில் அக்கட்சியின் பேராளர்கள் 23,438 பேர் வாக்கு அளித்ததாக கட்சியின் தேர்தல் குழுத் தலைவர் சையது ஹமீது அல்பர் தெரிவித்தார்.

வேளாண்மை, உணவு அமைச்சர் டாக்டர் ரொனால்ட் கியண்டி, மூத்த அமைச்சர் (கல்வி) டாக்டர் ரட்ஸி ஜிதின், பாய ரம்புட் சட்டமன்ற உறுப்பினர் முகம்மது ரஃபிக் நைஸாமுகைதீன் ஆகியோர் கட்சியின் உதவித் தலைவர்களாகத் தேர்ந்தெடுக்கப்பட்டனர்.

பெர்சத்து உட்கட்சித் தேர்தல் முதன்முறையாக நடத்தப்பட்டதாகக் குறிப்பிட்ட திரு அல்பர், நிரந்தரத் தலைவர், நிரந்தர துணைத் தலைவர், உச்ச மன்றத்திற்கான 20 உறுப்பினர்கள் ஆகியோரும் தேர்வு செய்யப்பட்டு உள்ளதாகக் கூறினார்.

முன்னதாக மூத்த அமைச்சர் அஸ்மின் அலி உள்ளிட்ட 11 எம்.பி.க்கள் பெர்சத்து கட்சியில் இணைந்ததால் நாடாளுமன்றத்தில் அக்கட்சியின் பலம் கூடியது.


சிங்கப்பூர் திரும்பும் மலேசிய ஊழியர்கள்; நிம்மதி பெருமூச்சுவிடும் உள்ளூர் நிறுவனங்கள்

சிங்கப்பூரில் வேலை செய்யும் நூற்றுக்கணக்கான மலேசியர்கள் கடந்த திங்கட்கிழமையிலிருந்து சிங்கப்பூர் திரும்பத் தொடங்கியுள்ளனர். அவர்களில் தொழிற்சாலை ஊழியர்கள், விற்பனை அதிகாரிகள், மின்சாரத் தொழில்நுட்பர், சாயம் பூசுபவர்கள், தச்சர்கள் ஆகியோர் அடங்குவர்.

வேலை செய்ய இவர்கள் மீண்டும் சிங்கப்பூருக்கு வந்திருப்பது உள்ளூர் வர்த்தகங்களுக்கு நிவாரணத்தைத் தந்துள்ளது. கடந்த மார்ச் மாதம் 18ஆம் தேதியன்று இரு நாடுகளுக்கு இடையிலான எல்லை மூடப்பட்டபோது முக்கிய ஊழியர்களை இழந்து பல உள்ளூர் நிறுவனங்கள் தவித்தன.

எல்லை மூடப்பட்டதை அடுத்து சிங்கப்பூரின் புதுப்பிப்புப் பணி நிறுவனங்கள் அதிகம் பாதிக்கப்பட்டன. அவற்றின் ஊழியர்களில் 80 விழுக்காட்டினர் மலேசியர்கள்.

சில புதுப்பிப்புப் பணி நிறுவனங்கள் நிரந்தரமாக மூடிவிட்டன என்று சிங்கப்பூர் புதுப்பிப்புப் பணி ஒப்பந்ததாரர்கள், பொருள் விநியோகச் சங்கத்தின் தலைவர் திரு ஸ்காய் டான் தெரிவித்தார்.

புதுப்பிப்புப் பணி நிறுவனங்களில் வேலை செய்யும் பெரும்பாலான மலேசியர்கள் அன்றாடம் மலேசியாவிலிருந்து சிங்கப்பூருக்குப் பயணம் செய்பவர்கள்.

சிங்கப்பூருக்கும் மலேசியாவுக்கும் அவ்வப்போது பயணம் செய்யும் ஏற்பாட்டின்கீழ் ஏறத்தாழ 20 ஊழியர்களை சிங்கப்பூருக்குக் கொண்டு வந்திருப்பதாக திரு கோ தெரிவித்தார்.

அவர்கள் அனைவரும் தற்போது ஏழு நாட்களுக்கு வீட்டிலேயே இருக்கும் கட்டாய உத்தரவை நிறைவேற்றி வருவதாக அவர் கூறினார்.

சிங்கப்பூருக்கும் மலேசியாவுக்கும் இடையே சிலர் மட்டும் பயணம் செய்யும் வகையில் அவ்வப்போது பயணம் செய்யும் ஏற்பாடு, இருவழி தடையற்ற பயணம் ஆகிய திட்டங்கள் கடந்த திங்கட்கிழமை தொடங்கின.

கொரோனா கிருமித்தொற்று நெருக்கடிக்கு முன்பு வேலை நிமித்தமாக நாள்தோறும் 100,000க்கும் மேற்பட்ட மலேசியர்கள் சிங்கப்பூருக்கு வந்து சென்றனர்.


பெர்சத்து கட்சித் தலைவராக முகைதீன் போட்டியின்றி தேர்வு

பெர்சத்து கட்சியின் தலைவராக மலேசிய பிரதமர் முகைதீன் யாசின் ஒருமனதாகத் தேர்வு செய்யப்பட்டுள்ளார். பேராக் மாநில முதல்வர் அகமது ஃபைசால் அஸுமு கட்சியின் துணைத் தலைவராக அறிவிக்கப்பட்டுள்ளார்.

கட்சித் தலைவர், துணைத் தலைவர் பதவிகளுக்கு அவர்களை எதிர்த்து வேறு எவரும் போட்டியிடவில்லை.

பெர்சத்து உட்கட்சித் தேர்தல் நேற்று முன்தினம் நடைபெற்றது. நாடு முழுவதும் நடத்தப்பட்ட வட்டாரக் கூட்டங்களில் அக்கட்சியின் பேராளர்கள் 23,438 பேர் வாக்கு அளித்ததாக கட்சியின் தேர்தல் குழுத் தலைவர் சையது ஹமீது அல்பார் தெரிவித்தார்.

வேளாண்மை, உணவு அமைச்சர் டாக்டர் ரோனல்ட் கியண்டி, மூத்த அமைச்சர் (கல்வி) டாக்டர் ரட்ஸி ஜிதின், பாய ரம்புட் சட்டமன்ற உறுப்பினர் முகம்மது ரஃபிக் நைஸாமுகைதீன் ஆகியோர் கட்சியின் உதவித் தலைவர்களாகத் தேர்ந்தெடுக்கப்பட்டனர்.

பெர்சத்து உட்கட்சித் தேர்தல் முதன்முறையாக நடத்தப்பட்டதாகக் குறிப்பிட்ட திரு அல்பார், நிரந்தரத் தலைவர், நிரந்தர துணைத் தலைவர், உச்சமன்றத்திற்கான 20 உறுப்பினர்கள் ஆகியோரும் தேர்வு செய்யப்பட்டு உள்ளதாகக் கூறினார்.

முன்னதாக மூத்த அமைச்சர் அஸ்மின் அலி உள்ளிட்ட 11 எம்.பி.க்கள் பெர்சத்து கட்சியில் இணைந்ததால் நாடாளுமன்றத்தில் அக்கட்சியின் பலம் கூடியது.


மலேசியாவில் கட்டுப்பாடுகளை நீட்டிக்க சுகாதார அமைச்சு பரிந்துரை

கோலாலம்பூர்: கிருமிப் பரவலுக்கு எதிராக மலேசியா போராடிக் கொண்டிருக்கும் நிலையில், மீட்பு நடமாட்டக் கட்டுப்பாட்டு உத்தரவின் கீழ் தற்போதுள்ள கட்டுப்பாடுகளை ஆகஸ்ட் 31ஆம் தேதிக்குப் பிறகும் நீட்டிக்குமாறு மலேசியாவின் சுகாதார அமைச்சு பரிந்துரைத்துள்ளது.

‘நிலைமை இன்னும் கட்டுக் குள் வரும் வரை’ கட்டுப்பாடுகள் தொடர வேண்டும் என்று அமைச்சு முன்மொழிந்ததாக சுகாதார அமைச்சர் ஆதாம் பாபா கூறினார்.

எவ்வாறாயினும், கட்டுப்பாட்டு உத்தரவு நீட்டிப்பு குறித்து தேசிய பாதுகாப்பு மன்றமும் பிரதமர் முகைதீன் யாசினும் தான் தீர்மானிக்க வேண்டும் என்றார் அவர்.

கடந்த ஜூன் மாதம் மீட்பு நடமாட்ட கட்டுப்பாட்டு உத்தரவு நடைமுறைக்கு வந்த பிறகு, பள்ளிகள், வர்த்தகங்கள் செயல் படத் தொடங்கின. ஆனாலும் மக்கள் பெருமளவில் கூடுவதற்கு, வெளிநாட்டுப் பயணங்கள் போன்றவற்றுக்கான தடை நீடிக்கிறது.


‘முறையான ஏலக் குத்தகை நடைபெறவில்லை’

புத்ராஜெயா: பக்கத்தான் ஹரப்பான் கூட்டணி ஆட்சியில் இருந்தபோது 101 திட்டங்களுக்கு ஏலக் குத்தகை ஏதும் நடத்தாமல் அவற்றை ஏற்று நடத்தும் உரிமை நேரடியாக சில நிறுவனங்களுக்குக் கொடுக்கப்பட்டதாக எழுந்துள்ள குற்றச்சாட்டுகளை மலேசிய ஊழல் தடுப்பு ஆணையம் விசாரிக்க இருக்கிறது.

இந்த விவகாரம் தொடர்பாக மலேசியாவின் முன்னாள் நிதி அமைச்சர் லிம் குவான் எங்கிற்கு எதிராக அரசியல் கட்சிகள் புகார் செய்துள்ளன.

“ஏலக் குத்தகை நடத்தப்படாமல் நேரடியாக நியமனம் செய்யப்பட்ட அந்த 10 திட்டங்கள் தொடர்பான பட்டியலை நிதி அமைச்சிடமிருந்து மலேசிய ஊழல் தடுப்பு ஆணையம் பெற்றுக்கொள்ளும்.

“இதில் ஊழல், அதிகாரத்தைத் தவறாகப் பயன்படுத்துவது ஆகிய குற்றங்கள் நிகழ்ந்தனவா என்பது குறித்து விசாரணை நடத்தப்படும்,” என்று ஆணையம் நேற்று முன்தினம் தெரிவித்தது.

$2.16 பில்லியன் பெறுமானமுள்ள 101 திட்டங்களை ஏற்று நடத்துவோரை ஏலக் குத்தகைஇன்றி அப்போதைய நிதி அமைச்சர் லிம் குவான் எங் தேர்ந்

தெடுத்ததாக மலேசிய நிதி அமைச்சர் சஃப்ருல் துங்கு அப்துல் அசிஸ் கடந்த திங்கட்கிழமையன்று நாடாளுமன்றத்தில் தெரிவித்தார்.

அந்த 101 திட்டங்களுக்கான ஏலக் குத்தகைகளுக்கு அப்போதைய அமைச்சரவை ஒப்புதல் வழங்கியதாக ஜனநாயகச் செயல் கட்சியின் தலைமைச் செயலாளர் லிம் தெரிவித்தார்.

இந்த விவகாரம் குறித்து உடனடியாக விசாரணை நடத்தும்படி ஆணையத்தை அரசியல் கட்சிகள் கேட்டுக்கொண்டுள்ளன.

தேசிய முன்னணி கூட்டணியில் இருக்கும் அம்னோ, மலேசிய சீனச் சங்கம், மலேசிய இந்திய காங்கிரஸ் ஆகியவற்றின் சார்பாக அக்கட்சிகளின் இளையர் அணிகள் லிம்முக்கு எதிராக ஆணையத்திடம் புகார் செய்தன.

இவ்வளவு பெரிய திட்டங்களுக்கு முறையாக ஏலக் குத்தகை நடத்தாமல் வெறும் 22 மாதங்களுக்குள் நேரடி நியமனம் வழங்கப்பட்டது குறித்து அம்னோ இளையர் அணி உறுப்பினர் ஐசாட் அசாம் அதிர்ச்சி தெரிவித்தார். ஆணையத்திடம் புகார் செய்ய சென்றிருந்தபோது அவருடன் மலேசிய சீனச் சங்கத்தின் இளையர் அணி உதவித் தலைவர் யாவ் டோ கீ, மலேசிய இந்திய காங்கிரஸ் இளையர் அணி செயலாளர் ஜி. தியாகேஷ் ஆகியோர் இருந்தனர்.

“நேரடி நியமனங்கள் மூலம் அரசாங்கத் திட்டங்கள் வழங்கப்படாது என்று பக்கத்தான் ஹரப்பான் அதன் தேர்தல் கொள்கை அறிக்கையில் மலேசிய மக்களுக்கு வாக்குறுதி தந்திருந்தது.

“சில சூழ்நிலைகளில் அரசாங்கத் திட்டங்கள் நேரடி நியமனம் மூலம் வழங்கப்படலாம் என்பதை நாங்கள் மறுக்கவில்லை. ஆனால் இந்த 101 திட்டங்களை ஏற்று நடத்துவதற்கான உரிமை சட்டத்துக்கு உட்பட்டு வழங்கப்பட்டதா என்பது குறித்து ஆணையம் விசாரிக்க வேண்டும்,” என்று திரு ஐசாட் கூறினார்.

இந்த விவகாரம் தொடர்பாக லிம்முக்கு எதிராக சிந்தா மலேசியா கட்சியும் ஆணையத்திடம் புகார் செய்துள்ளது. திட்டங்களுக்கான விலை வேண்டுமென்றே உயர்த்தப்பட்டதா என்பதையும் திட்டங்களை ஏற்று நடத்தும் உரிமையைப் பெற்ற நிறுவனங்கள் தகுதியுடையவைதானா என்பதையும் ஆணையம் விசாரிக்க வேண்டும் என்று அக்கட்சியின் உதவித் தலைவர் ஆர். முரளிதரன் தெரிவித்தார்.

லிம் மூலம் நேரடி நியமனம் செய்யப்பட்ட திட்டங்கள் குறித்த விவரங்கள் பொதுமக்களுக்கு தெரிவிக்கப்பட வேண்டும் என்று முன்னாள் மலேசியப் பிரதமர் டாக்டர் மகாதீர் முகம்மது தெரிவித்துள்ளார்.

இதற்கிடையே, தேசிய முன்னணி, பக்கத்தான் ஹரப்பான், பெரிக்காத்தான் நேஷனல் ஆகிய கூட்டணிகளின் ஆட்சியின்போது நேரடி நியமனம் மூலம் வழங்கப்பட்ட திட்டங்கள் குறித்த அனைத்து தகவல்களையும் வெளியிட வேண்டும் என்று திரு சஃப்ருலிடம் லிம் நாடாளுமன்றத்தில் சவால் விடுத்துள்ளார்.

“ஆதாரங்கள் ஏதுமின்றி பொய்க் குற்றச்சாட்டுகளை முன்வைக்காதீர்கள்,” என்று நேற்று முன்தினம் நடைபெற்ற செய்தியாளர் கூட்டத்தில் ஆளும் கூட்டணியைச் சாடினார் லிம். மலேசியாவின் 14வது பொதுத் தேர்தலின்போது பக்கத்தான் ஹரப்பான் வெளியிட்ட தேர்தல் கொள்கை அறிக்கையில் குறிப்பிட்டதுபோல அரசாங்கத் திட்டங்களுக்கு முறையான ஏலக் குத்தகை நடத்தப்படும் என்று மலேசியர்களுக்குத் தந்த வாக்குறுதி நிறைவேற்றப்பட்டதாக லிம் தெரிவித்தார்.

“இருப்பினும், ஏலக் குத்தகையில் சில விதிவிலக்குகள் உள்ளன. அரசாங்க வழிகாட்டி நெறிமுறையின்படி நேரடி நியமனம் மூலம் சில திட்டங்களை வழங்க நிதி அமைச்சு அனுமதித்தது,” என்று லிம் கூறினார்.


நேரடி ஒப்பந்தங்களால் தவறு இல்லை: மலேசியா

கோலாலம்பூர்: ஒப்பந்தக் குத்தகைக்கு கோரிக்கை விடுக்காமல் நேரடி பேச்சுவார்த்தை மூலம் குத்தகைகளை வழங்குவதால் தவறு அல்ல என்று மலேசிய நிதி அமைச்சர் ஸஃப்ருல் அஸிஸ் தெரிவித்துள்ளார். முன்னைய பக்கத்தான் அரசாங்கம் பில்லியன் ரிங்கிட் மதிப்புள்ள குத்தகைகளை முறையாக கோரிக்கை விடுக்காமல் வழங்கியிருப்பதாக குற்றச்சாட்டு எழுந்துள்ள வேளையில் அமைச்சர் இவ்வாறு கூறியுள்ளார்.

இதனை அரசியலாக்கக் கூடாது என்று கூறிய அமைச்சர் ஸஃப்ரூல், நேரடியாக குத்தகை களை வழங்க சட்டத்தில் இட முண்டு என்று குறிப்பிட்டார்.

முன்னாள் நிதி அமைச்சர் லிம் குவான் எங், முன்னைய பக்கத்தான் ஹரப்பான் அர சாங்கம் சுமார் 6.61 பில்லியன் ரிங்கிட் மதிப்புள்ள ஒப்பந்தங் களை நேரடியாக வழங்கியுள்ளது என்று குற்றம் சாட்டினார்.

இதையடுத்து ஆளும் அர சாங்கத்துக்கு எதிர்க்கட்சிகள் நெருக்கடி தந்ததால் 101 ஒப் பந்தங்களின் விவரங்களை அரசு வெளியிட்டது.


மலேசியாவில் விரிவான சட்டத் திருத்தம்; போதையில் வாகனம் ஓட்டினால் கடும் தண்டனை, அபராதம்

பொறுப்பற்ற முறையிலோ மது, போதைப்பொருளை உட்கொண்ட பின்னரோ வாகனம் ஓட்டி, விபத்தை ஏற்படுத்தி, உயிருடற்சேதம் விளைவிப்போருக்குக் கடும் தண்டனையும் அபராதமும் விதிக்கப்படும் என மலேசிய அரசாங்கம் அறிவித்து இருக்கிறது.

இதற்கு வகைசெய்யும் சாலைப் போக்குவரத்து சட்டத்திருத்த மசோதா மலேசிய நாடாளுமன்றத்தில் இன்று குரல் வாக்கெடுப்பு மூலம் நிறைவேற்றப்பட்டது.

சாலை விபத்துகள் மூலம் நிகழும் மரணங்களைத் தடுக்கும் நோக்கில் விரிவான முறையில் சட்டத் திருத்தம் செய்யப்பட்டுள்ளதாக மலேசியப் போக்குவரத்து அமைச்சர் வீ கா சியோங் தெரிவித்தார்.

அதே நேரத்தில், மக்கள் மது அருந்துவதற்கான உரிமையை இந்த மசோதா தட்டிப்பறிக்கவில்லை என்பதை டாக்டர் வீ தெளிவுபடுத்தினார்.

அபாயகரமான அல்லது பொறுப்பற்ற முறையில் வாகனம் ஓட்டி, மரணம் விளைவிப்போருக்கு ஐந்து முதல் பத்தாண்டு வரை சிறைத் தண்டனையும் 20,000 முதல் 50,000 ரிங்கிட் வரை அபராதமும் விதிக்கப்பட இந்தச் சட்டத்திருத்தம் முன்மொழிந்து இருக்கிறது.

அத்துடன், குற்றமிழைத்தது உறுதிசெய்யப்படும் பட்சத்தில் வாகன ஓட்டுநர் உரிமமும் ஐந்தாண்டுக்கு ரத்து செய்யப்படும்.

கவனக்குறைவாகவும் கண்மூடித்தனமாகவும் வாகனம் ஓட்டுவோருக்கு 5,000 முதல் 10,000 ரிங்கிட் வரை அபராதமும் முதல் முறை இந்தக் குற்றத்தைப் புரிவோருக்கு ஓராண்டு வரை சிறைத் தண்டனையும் விதிக்கப்படலாம்.

வாகனத்தைக் கட்டுப்படுத்தும் திறனை இழக்கும் அளவிற்கு மது அருந்தி, அல்லது போதைப்பொருளை உட்கொண்டு, விபத்தின் மூலம் உயிரிழப்பை ஏற்படுத்துவோருக்கு 10 முதல் 15 ஆண்டுகள் வரை சிறையும் 50,000 முதல் 100,000 ரிங்கிட் வரை அபராதமும் விதிக்க புதிய சட்டத் திருத்தம் வகைசெய்கிறது.

அத்துடன், குற்றம் நிரூபிக்கப்பட்ட நாளில் இருந்து பத்து ஆண்டுகளுக்கு வாகன ஓட்டுநர் உரிமம் வைத்திருக்கும் அல்லது பெறும் தகுதியும் பறிபோகும்.

வாகனத்தைக் கட்டுப்படுத்தும் திறனை இழக்கும் அளவிற்கு மது அருந்தி, அல்லது போதைப்பொருளை உட்கொண்டு, விபத்தை ஏற்படுத்தி காயம் விளைவிப்போருக்கு ஏழு முதல் பத்தாண்டுகள் வரை சிறையும் 30,000 முதல் 50,000 ரிங்கிட் வரை அபராதமும் விதிக்கப்படலாம்.

பரிந்துரைக்கப்பட்ட ஆல்கஹால் அளவு வரம்பைக் குறைப்பதற்கு ஏதுவாக சட்டப்பிரிவு 45ஜி-யைத் திருத்தவும் புதிய மசோதா முன்மொழிகிறது.

ஒரு தனிமனிதனின் 100 மில்லி லிட்டர் மூச்சுக் காற்றில் 22 மில்லிகிராம் ஆல்கஹால், 100 மி.லி. ரத்தத்தில் 50 மி.கி. ஆல்கஹால், 100 மி.லி. சிறுநீரில் 67 மி.கி. ஆல்கஹால் என வரம்பு திருத்தி அமைக்கப்பட வேண்டும் என்றும் அம்மசோதா பரிந்துரைக்கிறது.

இதனிடையே, அரசாங்கத்தின் வருவாயை அதிகரிக்கும் நோக்கத்துடன் அபராதத் தொகை உயர்த்தப்பட்டுள்ளதாக எழுந்துள்ள விமர்சனத்தை டாக்டர் வீ மறுத்துள்ளார்.


மலேசிய பிரதமர் முகைதீனுக்கு பின்னடைவு

கோலாலம்பூர்: மலேசிய பிரதமர் முகைதீன் யாசினுக்கு அரசியல் பின்னடைவு ஏற்பட்டுள்ளது. பெரிதும் எதிர்பார்க்கப்பட்ட தேசிய கூட்டணியைத் தொடங்கும் முடிவை அவர் ஒத்திவைத்துள்ளார்.

சாபாவில் அம்மாநில கட்சிகளை இணைத்து புதிய கூட்டணியைத் தொடங்க அவர் திட்டமிட்டிருந்தார். சனிக்கிழமை இரவு இது பற்றிய அறிவிப்பு சாபாவில் ஆரவாரத்துடன் வெளியாகும் என எதிர்பார்க்கப்பட்டது.

ஆனால் மாநில கட்சிகளுடன் நடைெபற்ற பேச்சுவார்த்தையில் உடன்பாடு ஏற்படாததால் தேசிய கூட்டணியைத் தொடங்கும் முயற்சி தற்காலிகமாக ஒத்திவைக்கப் பட்டது. சாபா மாநிலத்தில் செப்டம்பர் 26ஆம் தேதி தேர்தல் நடைபெறுகிறது.

இதையொட்டி நேற்று சாபாவுக்கு வந்த பிரதமர் முகைதீன், காலையில் நடைபெற்ற அவரது மலேசிய பிரிபூமி பெர்சத்துக் கட்சிக் கூட்டத்தில் புதிய கூட்டணியின் சின்னத்தை வெளியிட்டார்.

இதே சின்னத்தின் கீழ் மற்ற கட்சிகளும் போட்டியிட வேண்டும் என்பது பெர்சத்துக் கட்சியின் விருப்பமாகும். பிற்பகலில் மாநில கட்சிகளுடன் பெர்சத்துக் கட்சி பேச்சுவார்த்தை நடத்தியது. இதில் பெரிய முன்னேற்றம் எதுவும் ஏற்படவில்லை. இதனால் தேசிய கூட்டணி அறிவிப்பு ஒத்தி வைக்கப்பட்டது. தேசிய கூட்டணியில் இடம்பெறு வதற்காக சாபா உள்நாட்டு ஒருமைப்பாட்டுக் கட்சி, பாஸ் கட்சி, மலேசிய இந்தியர் காங்கிரஸ் ஆகியவை கையொப்பமிட்டிருந்தன.

ஆனால் இவ்வார முற்பகுதியில் மலேசிய இந்தியர் காங்கிரஸ் பின்வாங்கிவிட்டது. சாபாவில் உள்ள மாநில கட்சிகளும் கூட்டணியில் சேரவில்லை. பிரதமர் முஹைதீன் தரப்பினர் புதிய தேசிய கூட்டணி தொடங்குவதை ஒத்திவைத்தாலும் 2018ஆம் ஆண்டு பொதுத்தேர்தலில் தோல்வியடைந்த அம்னோ தலைமையிலான தேசிய முன்னணி, சரவாக் கபுங்கான் கட்சி, பாஸ் கட்சி மற்றும் சாபாவில் உள்ள சிறிய கட்சிகள் ஆகியவற்றுடன் அதிகாரபூர்வமற்ற கூட்டணி ஏற்பாட்டை செய்து வைத்துள்ளனர்.


மலேசியா: 17 புதிய தொற்று சம்பவங்கள்

பெட்டாலிங் ஜெயா: வெளிநாட்டில் இருந்து திரும்பிய 15 பேர் உட்பட மலேசியாவில் நேற்று 17 புதிய தொற்று சம்பவங்கள் பதிவாகின.

இந்தியா, ஜப்பான், சவூதி அரேபியா ஆகிய நாடுகளிலிருந்து திரும்பிய 15 பேரில் 11 பேர் மலேசியர்கள்.

இரண்டு உள்ளூர் சம்பவங்கள் சிலாங்கூர் மற்றும் கெடா ஆகிய மாநிலத்தில் ஏற்கெனவே தொற்றுக்கு ஆளானவர்களோடு தொடர்புடையவை ஆகும்.

இதற்கிடையே, நீரிழிவு, உயர் ரத்த அழுத்தம், இருதய நோய் உள்ள 75 வயது மலேசிய ஆடவர் ஒருவர் நேற்று மாண்டார். தொற்றுக்கான அறிகுறிகளோடு அவர் ஆகஸ்ட் 7ஆம் தேதி மருத்துவமனையில் அனுமதிக்கப்பட்டார்.

இதையடுத்து, மலேசியாவில் தொற்றுக்குப் பலியானவர்களின் எண்ணிக்கை 126ஆக உயர்ந்தது.


‘தேர்தலுக்கான சாத்தியம் ஆராயப்படுகிறது’

புத்ரஜெயா: பெரிக்கத்தான் நேஷனல் அரசாங்கம் பொதுத் தேர்தலை முன்கூட்டியே நடத்துவதற்கான சாத்தியத்தை மிகவும் தீவிரமாக ஆராய்ந்து வருவதாக தேசிய முன்னணியின் பொதுச்செயலாளர் அன்வர் மூசா கூறியுள்ளார்.

நாடாளுமன்றத்திற்குப் புதிய மற்றும் வலுவான ஆட்சி அமைய வேண்டிய அவசியம் உள்ளது என்றும் அவர் கூறினார்.

“எவ்வாறாயினும், பொருளாதாரத்தை மீட்டெடுப்பதும் கொவிட் -19 தொற்றுநோயைச் சமாளிப்பதும் தான் எங்களின் இப்போதைய முன்னுரிமைகள் ஆகும்.

"நாங்கள் பொறுப்பான அரசாங்கமாக இருக்க விரும்புகிறோம். தேர்தலுக்கு அழைப்பு விடுத்து, அரசாங்கத்தைக் கலைக்கக்

கூடாது,” என்று மூசா சொன்னார்.

பேராக்கில் நடந்த சிலிம் இடைத்தேர்தலில் வெற்றி பெற்ற போதிலும், வரவிருக்கும் சாபா மாநிலத் தேர்தலை எதிர்கொள்வதில் மெத்தனமாக இருந்துவிட வேண்டாம் என்றும் அவர் கேட்டுக் கொண்டார்.

“14வது பொதுத் தேர்தலுக்கு முன்னர் கோலா காங்சர் மற்றும் சுங்கை பெசார் இடைத்தேர்தல்களில் தேசிய முன்னணி வெற்றி பெற்றது நமக்குத் தெரியும்.

“அதற்குப் பிறகு பொதுத் தேர்தலில் நாம் எளிதில் வென்று விடுவோம் என்று மக்கள் நினைத்தார்கள், ஆனால் அப்படி நடக்கவில்லை.

“சாபா தேர்தல் முற்றிலும் மாறுபட்ட ஒன்று. அங்குள்ள நிலைமையை நாம் சரியாக புரிந்துகொள்ள வேண்டும்,” என்றார்.

பேராக் மாநில ஸ்லிம் தொகுதியில் நடைபெற்ற இடைத்தேர்தலில் தேசிய முன்னணியின் முஹமட் சைய்டி அஸிஸ் 10,945 வாக்குகள் வித்தியாசத்தில் சுயேட்சை வேட்பாளர்களைத் தோற்கடித்து வெற்றி பெற்றார்.

இதற்கிடையே, சாபா சட்டமன்றத் தேர்தலிலும் தேசிய முன்னணி இதேபோன்ற வெற்றியைப் பதிவு செய்யும் என அம்னோ மற்றும் தேசிய முன்னணியின் தலைவர் அகமட் ஸாஹிட் ஹமிடி நம்பிக்கைத் தெரிவித்தார்.


மலாயாவின் ரப்பர் தோட்டத்தின் இந்திய ஊழியர்களுக்கு மரியாதை செய்யும் கலைப்படைப்பு

19 மற்றும் 20 ஆம் நூற்றாண்டின்போது தங்களது வாழ்வாதாரத்திற்காக அந்நிய நாடுகளில் தஞ்சமடைந்த தமிழர்கள் பல அபாயங்களுக்கு மத்தியில் கடுமையாக உழைத்தனர். இதற்கு பெண்கள் மட்டும் விதிவிலக்கல்ல.

“பெண்களும் ரப்பர் தோட்டத்தில் வேலை செய்தனர். என் பாட்டி காலை 5 மணிக்கு எழுந்து தோட்டத்திற்குச் செல்வார்கள். கும்மிருட்டில் பாம்புகளும் தேள்களும் நிறைந்த பச்சை மண்ணுக்கு இடையில் நடந்து நடந்து வேலை பார்க்கவேண்டி இருந்தது,” என்று கூறினார் மலேசிய இந்தியர் பத்மாவதி மனோகரன்.

மலேசியாவின் 63ஆம் சுதந்திர தினத்தன்று, பிரிட்டிஷ் காலனித்துவ ஆட்சியின்போது அங்கு குடிபெயர்ந்து கடுமையாக உழைத்து வாழ்ந்த இந்திய மூதாதையர்களை அங்கீகரிக்கும் படத்தொகுப்பு ஒன்று தற்போது இணையத்தில் வலம் வருகிறது.

Facebook

Projek Merdeka: Mengisi impian mereka dengan warna; Penghormatan kepada nenek moyang kita.
Saya mendedikasikan projek...
Posted by
Dolledupby_patma
 on
Sunday, August 30, 2020

அப்போது ‘மலாயா’ என அழைக்கப்பட்ட அந்நாட்டிலும் சிங்கப்பூரிலும் தங்கியிருந்த இந்திய இனத்தவர் பலரின் வரலாற்றுக் கதைகளில் ரப்பர் மரம், பிரிக்க இயலாத அங்கமாகும். ஏனெனில் அத்தகைய ரப்பர் மரத்தோட்டங்களில்தான் தமிழர்கள் அநேகரின் உழைப்பு சங்கமமானது. இவர்களின் உருவங்கள், பெயர்கள், அனுபவித்த வலிகள் போன்றவை காலப்போக்கில் மெல்ல மறக்கப்பட்டு வரும் நிலையில் இவர்களது வாழ்க்கையைக் கற்பனை நயத்துடன் சித்திரிக்கும் படங்களை 35 வயது பத்மாவதி இன்று வெளியிட்டார்.

“ எனது மூதாதையர்களை பிரிட்டிஷ் காலனித்துவ ஆட்சியாளர்கள் தமிழகத்திலிருந்து மலாயாவுக்கு இடம்பெயரச் செய்தனர். என் கொள்ளுத்தாத்தா, தமது பூர்விக பூமியான திண்டிவனத்திலிருந்து ஒரு பிடி மண்ணை எடுத்துக்கொண்டு இங்கு வந்ததாக என் அம்மா கூறினார். தமிழகத்திலிருந்து புறப்படுவதற்கு முன்னர் அவர், தமது பயணம் வெற்றிகரமாக இருக்கவேண்டும் என தமது குல தெய்வமான மதுரை வீரனைக் கும்பிட்டு மலாயாவுக்குப் புறப்பட்டார். இதனைக் கேள்விப்பட்ட நான் மனமுருகிப் போனேன். இவரைப் போல இங்கு வந்த தமிழர்களுக்காக இந்தப் படைப்பை உருவாக்கினேன்” என்று பத்மாவதி தமிழ் முரசிடம் தெரிவித்தார்.

1957ஆம் ஆண்டு ஆகஸ்ட் 31ஆம் தேதியன்று மலேசியா சுதந்திரம் அடைந்த தினத்தைக் கொண்டாட, தமது முன்னோரைப் போல மலாயாவிற்கும் சிங்கப்பூருக்கும் குடிபெயர்ந்த ஆரம்பகால இந்தியக் குடியேறிகள், மலேசியா நிறுவப்பட்டதற்கு முன் அனுபவித்த வாழ்க்கையை நினைவுகூரும் கலைப்படைப்பை வெளியிட முடிவு செய்ததாக அவர் கூறினார்.

கோலாலம்பூரிலுள்ள ஹுலு லங்காட் பகுதியிலுள்ள ரப்பர் மரத்தோட்டத்தில் இந்தப் படப்பிடிப்பு செய்யப்பட்டிருந்தது. “கோலாலம்பூர் சுற்றுவட்டாரத்தில் இப்போது ரப்பர் மரத்தோட்டங்களைக் காண்பது மிக அரிதாகிவிட்டது,”

வெண்ணிலா வசந்தநாதன் மற்றும் துபாஷேணி தமிழ்ச்செல்வம், ரப்பர் தோட்ட விவசாயிகளாக இந்தப் படப்டிப்பில் இடம்பெற்றனர். லினெய் ரோகித் இதில் இளம்பிள்ளையாக வருகிறார். பரதன் அமுதன் இதன் படப்பிடிப்பாளர்.

சமூக ஊடகங்களில் இந்தப் படைப்பைப் பார்த்து பலரும் தங்களது பாராட்டை வெளிப்படுத்தினர்.

“அழகான படக்கலை. மலேசியாவின் வளர்ச்சிக்குப் பங்காற்றிய மூதாதையருக்கு இது நல்ல அஞ்சலி,” என்றார் ஃபேஸ்புக் பயனீட்டாளர் வசந்தா.

“வருங்கால சந்ததியருக்குச் சிறந்த தாய்நாட்டை அமைத்த நம் மூதாதையரை இந்த அற்புதப் படைப்பு கொண்டாடுகிறது,” என்று சான் கிம் லியோங் தெரிவித்தார்.

மலேசிய இந்தியர்கள் தமது வேர்களை என்றும் மறக்கக்கூடாது என்பதே பத்மாவதியின் ஆசை.


சிங்கப்பூரிலிருந்து மலேசியா சென்ற கப்பலில் புதிய கிருமித்தொற்று குழுமம்; நால்வருக்கு தொற்று

சிங்கப்பூரிலிருந்து மலேசியாவின் போர்ட் டிக்சனுக்குச் சென்ற கப்பலில் புதிய கிருமித்தொற்று குழுமம் கண்டுபிடிக்கப்பட்டு இருப்பதாக மலேசிய சுகாதார அமைச்சு நேற்று (ஆகஸ்ட் 31) தெரிவித்தது.

“ஆகஸ்ட் 28ஆம் தேதி பரிசோதிக்கப்பட்ட 34 கப்பல் ஊழியர்களில் நால்வருக்கு கொவிட்-19 பாதிப்பு உறுதி செய்யப்பட்டுள்ளது; அறுவருக்கு கொரோனா தொற்று பாதிப்பு இல்லை என்பது தெரியவந்துள்ள நிலையில் எஞ்சிய 24 பேரின் பரிசோதனை முடிவுகள் இன்னும் வெளியாகவில்லை,” என சுகாதாரத் துறை தலைமை இயக்குநர் டாக்டர் நூர் ஹிஷாம் அப்துல்லா தெரிவித்தார்.

அந்த நால்வருக்கும் அறிகுறிகள் தென்படவில்லை என்றும் அவர்களில் இருவர் மலேசியர் என்றும் தெரிவிக்கப்பட்டது. கிருமித்தொற்று கண்ட நால்வரும் சுங்கை புலோ மருத்துவமனைக்கு அனுப்பப்பட்டனர்.

கப்பலில் கிருமித்தொற்று தெளித்து சுத்தப்படுத்துவது உட்பட கொரோனா தொற்று பரவல் தடுப்பு, கட்டுப்பாட்டு நடவடிக்கைகள் எடுக்கப்பட்டதாகத் தெரிவிக்கப்பட்டதுடன், கிருமித்தொற்றுக்கான காரணம் பற்றி விசாரணை மேற்கொள்ளப்பட்டுள்ளது.

கிள்ளான் துறைமுகத்தில் நிறுத்தப்பட்ட மற்றொரு கப்பலில் இருவருக்கு கொவிட்-19 உறுதி செய்யப்பட்டதாகவும் அங்கு பணிபுரிந்த வெளிநாட்டவர் ஒருவர் மூலம் மற்றவருக்கு கிருமித்தொற்று ஏற்பட்டதாகவும் தெரிவிக்கப்பட்டது.

மலேசியாவில் நேற்று 6 புதிய கிருமித்தொற்று சம்பவங்கள் அறிவிக்கப்பட்டதையடுத்து, அங்கு மொத்த எண்ணிக்கை 9,340 ஆனது. புதிதாக 62 வயது மலேசிய ஆடவர் கொவிட்-19ஆல் உயிரிழந்ததையடுத்து, அங்கு உயிரிழந்தோர் எண்ணிக்கை 127 ஆனது.


இந்தியர்களுக்கு புதிய குடிநுழைவுக் கட்டுப்பாட்டை அறிவித்த மலேசியா

இந்தியா, இந்தோனீசியா, பிலிப்பீன்ஸ் ஆகிய நாடுகளைச் சேர்ந்த நீண்டகால குடிநுழைவு அனுமதி அட்டை வைத்திருப்போருக்கு மலேசியாவுக்குள் செல்ல தடை விதிக்கப்பட்டுள்ளது.

இந்தப் புதிய குடிநுழைவுக் கட்டுப்பாடு இம்மாதம் 7ஆம் தேதியிலிருந்து நடப்புக்கு வரும் என்று மலேசிய மூத்த அமைச்சர் இஸ்மாயில் யாக்கோப் இன்று தெரிவித்தார்.

கொரோனா கிருமித்தொற்றால் பாதிக்கப்பட்டிருப்பவர்கள் வெளிநாடுகளிலிருந்து மலேசியாவுக்குள் வருவதை இந்த நடவடிக்கை தடுக்கும் என்றார் அவர்.

புதிய கட்டுப்பாட்டின்கீழ் இந்தியா, இந்தோனீசியா, பிலிப்பீன்ஸ் ஆகிய நாடுகளைச் சேர்ந்த மலேசிய நிரந்தரவாசிகள், ‘மலேசியா என் இரண்டாவது வீடு’ எனும் திட்டத்தில் இணைந்திருப்பவர்கள், மலேசியாவில் வேலை செய்யும் நிபுணர்கள், மலேசியரைக் கணவன் அல்லது மனைவியாகக் கொண்டிருப்பவர் ஆகியோர் மலேசியாவுக்குச் செல்ல முடியாது.

குறிப்பிட்ட சில நாடுகளில் கிருமித்தொற்றால் பாதிக்கப்பட்டிருப்போர் எண்ணிக்கை திடீரென்று அதிகரித்திருப்பதால் இந்த நடவடிக்கை எடுக்கப்பட்டுள்ளதாக தெரிவிக்கப்பட்டது.

மற்ற நாடுகளில் கொரோனா ஏற்படுத்தும் பாதிப்பை மலேசிய அரசாங்கம் அணுக்கமாகக் கண்காணிக்கும் என்று திரு இஸ்மாயில் தெரிவித்தார்.

மற்ற நாடுகளிலும் கிருமித்தொற்றால் பாதிக்கப்பட்டோர் எண்ணிக்கை அதிகரித்தால் அவற்றுக்கும் அதே கட்டுப்பாட்டுகள் விதிக்கப்படக்கூடும் என்றார் அவர்.


ஜோகூரில் தொங்கு சட்டமன்றம் ஏற்படக்கூடும்

மலேசியாவின் பேராக் மாநிலத்தில் அண்மையில் நடைபெற்ற இடைத்தேர்தலின்போது எதிர்க்கட்சிக்கு உதவியதாக ஜோகூர் மாநிலத்தின் முன்னாள் முதலமைச்சர் ஒஸ்மான் சாப்பியான் மீது ஆளும் கூட்டணியைச் சேர்ந்தோர் குற்றம் சுமத்தியுள்ளனர்.

இதன் காரணமாக பெர்சத்து கட்சியிலிருந்து அவர் நீக்கப்படக்கூடும் என்று தெரிவிக்கப்பட்டுள்ளது.

ஆனால் பெர்சத்து கட்சியிலிருந்து திரு ஒஸ்மான் நீக்கப்பட்டால் ஜோகூரில் தொங்கு சட்டமன்றம் ஏற்படும் சாத்தியம் இருப்பதாகக் கூறப்படுகிறது.

ஜோகூர் சட்டமன்றத்தில் 56 சட்டமன்ற உறுப்பினர்கள் உள்ளனர். அவர்களில் 29 உறுப்பினர்கள் ஆளும் கூட்டணியான பெரிக்காத்தான் நேஷனலைச் சேர்ந்தவர்கள். சில உறுப்பினர்கள் பக்கத்தான் ஹரப்பான் கூட்டணியிலிருந்து கட்சி தாவிய பிறகு பெரிக்காத்தான் நேஷனல் நூலிழையில் பெரும்பான்மையைக் கொண்டிருக்கிறது.

திரு ஒஸ்மான் பக்கத்தான் ஹரப்பான் கூட்டணியில் இணைந்தால் இரு கூட்டணிகளுக்கு தலா 28 இடங்கள் இருக்கும்.

தொங்கு சட்டமன்றம் ஏற்படும் பட்சத்தில் மசோதாவை ஏற்றுக்கொள்வது தொடர்பில் சிக்கல் ஏற்படும் என்று ஜோகூர் சட்டமன்ற நாயகர் சுஹாய்சான் கயாட் தெரிவித்தார். அப்படி ஒரு நிலை ஏற்பட்டால் முடிவை சட்டமன்ற நாயகரின் வாக்கு நிர்ணயிக்கும் என்றார் அவர்.


30 இடங்களுக்கு மகாதீர் இலக்கு

கோலாலம்பூர்: அடுத்த பொதுத் தேர்தலில் தமது புதிய கட்சி குறைந்தது 30 இடங்களில் வெற்றிபெறும் என்று முன்னாள் மலேசிய பிரதமர் மகாதீர் முகம்மது நம்பிக்கை தெரிவித்துள்ளார். இதன்மூலம், அடுத்து ஆட்சி அமைக்கப்போவது யார் என்பதைத் தீர்மானிக்கும் சக்தியாக தமது கட்சி உருவெடுக்கும் என்று டாக்டர் மகாதீர் கூறினார்.

அதேபோல, தமது முன்னாள் ஆதரவாளரான 27 வயது சையது சாதிக் எம்.பி. தொடங்கவிருக்கும் இளையர் கட்சியும் தேர்தலில் குறிப்பிடத்தக்க ஆதரவைப் பெறலாம் என அவர் கணித்துள்ளார்.

2023 செப்டம்பருக்குள் அடுத்த தேர்தலை நடத்த வேண்டும். ஆயினும், பிரதமர் முகைதீன் யாசின் இன்னும் சில மாதங்களில் தேர்தல் குறித்த அறிவிப்பை வெளியிடலாம் என எதிர்பார்க்கப்படுகிறது.

இதனிடையே, கடந்த மே 18ஆம் தேதி ஒரே ஒருநாள் மட்டும் இடம்பெற்ற நாடாளுமன்றக் கூட்டம் சட்டத்திற்குட்பட்டே கூட்டப்பட்டதால் அது செல்லுபடியாகும் என கோலாலம்பூர் உயர் நீதிமன்றம் இன்று தீர்ப்பளித்தது.


தடையை விரிவுபடுத்தும் மலேசியா

கொரோனா தொற்றுச் சம்பவங்கள் 150,000க்கு மேல் பதிவான நாடுகளின் குடிமக்கள் அடுத்த வாரம் மலேசியாவிற்குள் நுழைய தடை விதிக்கப்படவுள்ளது.

இதனால் அமெரிக்கா, பிரிட்டன், பிரேசில், பிரான்ஸ், ஸ்பெயின், இத்தாலி, சவூதி அரேபியா, ரஷ்யா, பங்ளாதேஷ் உள்ளிட்ட நாட்டினர் பாதிக்கப்படுவர்.

அதே நேரத்தில், அவசர காரணங்களுக்காக அல்லது இருதரப்புக் கூட்டங்களில் பங்கேற்பதற்காக வருவோருக்கு நுழைவு அனுமதி வழங்கப்படும்.


மலேசியாவில் சிறைக் கைதிகளுக்கு கொவிட்-19

மலேசியாவின் சாபாவிலுள்ள டவாவ் சிறைச்சாலையில் 7 கொவிட்-19 சம்பவங்கள் உறுதிப்படுத்தப்பட்டுள்ளன.

அவர்களில் ஐவருக்கு, அங்கிருந்து 150 கி.மீ. தொலைவில் உள்ள மாவட்ட போலிஸ் தலைமையகத்திலிருந்து கிருமித்தொற்று பரவியதாகவும் அவர்களிடமிருந்து சிறைக்கைதிகள் இருவருக்கு கிருமித்தொற்று பரவியதாகவும் கூறப்பட்டது.

எழுவரில் அறுவருக்கு நேற்றும் ஒருவருக்கு கடந்த செவ்வாய்க்கிழமையும் கிருமித்தொற்று உறுதி செய்யப்பட்டதாக சுகாதார அமைச்சின் தலைமை இயக்குநர் நூர் ஹிஷாம் அப்துல்லா கூறினார்.

கடந்த செவ்வாய்க்கிழமை கிருமித்தொற்று கண்டவருக்கு பென்டெங் லஹாட் டத்து குழுமத்திலிருந்து கிருமி தொற்றியிருக்கலாம் என்று கூறப்பட்டது. லஹட் டத்து போலிஸ் தலைமையகத்தில் தடுப்புக் காவலில் வைக்கப்பட்டிருந்தவர்களுக்கு, அதே நாளில் கிருமித்தொற்று பரிசோதனை செய்யப்பட்டதாகக் கூறப்பட்டது. 43 மலேசியரான அவர், லகட் டத்து போலிஸ் தலைமையகத்தில் இருந்ததாகத் தெரிவிக்கப்பட்டது.

மற்ற ஆறு பேரும் சட்டவிரோத குடியேற்கள் என்றும் அவர்களில் நால்வர் பிலிப்பீன்சிலிருந்தும் இருவர் இந்தோனீசியாவிலிருந்தும் வந்தவர்கள் என்று தெரிவிக்கப்பட்டது.

இந்த அறுவரில் நால்வர் லகட் டத்து போலிஸ் தலைமையகத்தில் இருந்தவர் என்றும் கிருமி தொற்றியவர்களுடன் அவர்கள் இருந்தனர் என்றும் தெரிவிக்கப்பட்டது.

இந்த புதிய கிருமித்தொற்று குழுமத்தில் 14 பேருக்கு கிருமித்தொற்று உறுதி செய்யப்பட்டுள்ளது. கைதிகள், சிறை ஊழியர்கள், ஊழியர்களின் குடும்ப உறுப்பினர்கள், போலிஸ் அதிகாரிகள் என 336 பேருக்கு கிருமித்தொற்று பரிசோதனை செய்யப்பட்டது.


முகைதீன்: சிங்கப்பூர்-மலேசிய ஊழியர்கள் வந்துசெல்லும் ஏற்பாடு விரைவில் முடிவாகும்

சிங்கப்பூருக்கும் மலேசியாவுக்கும் இடையில் ஊழியர்கள் சென்று வருவதற்கான நடைமுறைகள் விரைவில் இறுதி செய்யப்படும் என்று மலேசிய பிரதமர் முகைதீன் யாசின் தெரிவித்து உள்ளார்.

மலேசியாவுக்கான சிங்கப்பூர் தூதர் வேணுகோபால மேனன் புத்ராஜெயாவில் உள்ள தமது அலுவலகத்திற்கு வந்திருந்தபோது அவருடன் கலந்து பேசப்பட்ட அம்சங்களுள் இதுவும் ஒன்று என திரு முகைதீன் தமது ஃபேஸ்புக் பதிவில் குறிப்பிட்டுள்ளார்.

சிங்கப்பூர்-மலேசிய எல்லை தொடர்பில் இருதரப்பு தடையற்றப் பயணமுறை (ஆர்ஜிஎல்) மற்றும் அவ்வப்போது மேற்கொள்ளப்படும் பயண ஏற்பாடுகள் (பிசிஏ) என்னும் இரு அம்சங்கள் ஆகஸ்ட் 17ஆம் தேதி தொடங்கப்பட்டன.

அதன் தொடர்பிலும் சிங்கப்பூர் தூதருடன் தாம் கலந்து பேசியதாக மலேசிய பிரதமர் தெரிவித்தார்.

இவ்விரு ஏற்பாடுகளும் சுமுகமாகவும் ஆற்றல் வாய்ந்ததாகவும் இருப்பதாக இருதரப்பிலும் ஒப்புக்கொள்ளப்பட்டதாக அவர் சொன்னார்.

‘ஆர்ஜிஎல்’ என்பது இருதரப்பிலும் அத்தியாவசிய, அதிகாரத்துவ பயணங்களை 14 நாட்கள் வரை மேற்கொள்ள வழிசெய்கிறது.

‘பிசிஏ’ ஏற்பாடு, வர்த்தகத்துக்கும் வேலை செய்யவும் நீண்டகால குடிநுழைவு அட்டை ைவத்திருக்கும் இருநாட்டு குடியிருப்பு வாசிகளையும் மலேசியாவுக்குள்ளும் சிங்கப்பூருக்குள்ளும் நுழைய அனுமதிக்கிறது.

“இரு நாடுகளுக்கும் இடையில் தினமும் ஊழியர்கள் வந்து செல்வதை அனுமதிக்கும் யோசனை தொடர்பான செயலாக்க நடைமுறைகளை மலேசியாவும் சிங்கப்பூரும் விரைவில் முடிவு செய்யும் என நம்புகிறேன்.

“பாதிக்கப்பட்ட ஊழியர்களுக்கு உதவவும் தேசிய பொருளியலை முடுக்கிவிடவும் மேற்கொள்ளப்பட்டு வரும் முயற்சிகளின் ஒரு பகுதி இது.

“இரு நாட்டிலும் நடப்பில் உள்ள சுகாதாரப் பாதுகாப்பு அம்சங்களைக் கைவிடாமல் மக்கள் நடமாட்டமும் எல்லைக் கட்டுப்பாடும் சுமுகமாக நடைபெறுவதற்கான உறுதி ஏற்க வேண்டியதன் அவசியத்தையும் நாங்கள் பேசினோம்,” என்று சந்திப்பு தொடர்பாக திரு முகைதீன் விளக்கி உள்ளார்.

கொவிட்-19 கொள்ளைநோய் பரவலுக்கு முன்னர் வரை சிங்கப்பூர்-மலேசிய கடற்பாலத்தில் தினமும் 300,000க்கும் மேற்பட்டவர்கள் பயணம் செய்தனர். அவர்களில் சுமார் 100,000 மலேசியர்கள் அன்றாடம் வந்து செல்லக்கூடியவர்களாக இருந்தனர்.


'மலேசிய இந்தியருக்கு உதவ 1 பில்லியன் ரிங்கிட்'

கோலாலம்பூர்: மலேசியாவின் ஆகப் பழைய அரசியல் கட்சிகளுள் ஒன்றான மலேசிய இந்தியர் காங்கிரசுக்கு 1 பில்லியன் ரிங்கிட் மதிப்பிலான சொத்துகள் இருப்பதாகவும் இந்திய சமூகத்துக்கு உதவ அது பயன்படும் என்றும் அக்கட்சியின் துணைத் தலைவர் எம். சரவணன் தெரிவித்து உள்ளார்.

மலேசியாவின் ‘உத்துசான் மலேசியா’ இணைய செய்தித்தாளின் ஞாயிறுப் பதிப்பான ‘மிங்குவான் மலேசியா’வில் திரு சரவணனின் பேட்டி வெளியாகி உள்ளது. பெர்சத்து போன்ற புதிய கட்சிகளை உள்ளடக்கிய அரசியல் அமைப்புகள் மற்ற இனங்களுக்கு உதவிக்

கரம் நீட்ட முனைந்துள்ள வேளையில் சிறுபான்மை இந்தியரின் முன்னேற்றம் மீது மஇகா தொடர்ந்து கவனம் செலுத்திவருவது குறித்து மலேசிய மனிதவள அமைச்சருமான திரு சரவணன் விளக்கினார்.

“மஇகா என்பது தனிமனிதர் நலனுக்காக உருவாக்கப்பட்ட அரசியல் கட்சி அல்ல. அம்னோ, பாஸ் போன்ற கட்சிகளைப் போல மத்தியக் குழுவும் கிளைகள் மட்டத்திலான அமைப்பும் உள்ளன. இவற்றில் இந்திய சமூகத்துக்கு உதவ 1 பில்லியன் ரிங்கிட் சொத்துகள் உள்ளன.

“பட்டக்கல்வி வரை பயில நிதி உதவி வழங்குவதன் மூலம் மலேசிய இந்திய சமூகத்தை கல்வியில் சிறந்தோங்கச் செய்து முன்னேற்றுவதில் மஇகா கவனம் செலுத்து கிறது. ஆட்சிப் பொறுப்பில் பங்கேற்காத நிலையிலும் இந்திய சமூகத்தின் கல்விக்கு நிதி உதவி வழங்கும் ஒரே அரசியல் கட்சி மஇகா தான்,” என்று திரு சரவணன் தெரிவித்ததாக அந்த இணையச் செய்தி குறிப்பிட்டது.

பிரதமரைவிட அதிக வருவாய்

மலேசிய மனிதவள அமைச்சர் எம்.சரவணனின் மாத வருவாய் பிரதமர் முகைதீன் யாசினைவிட அதிகம். அதன்படி, இப்போதைய பெரிக்காத்தான் நேஷனல் அரசாங்கத்தில் அதிக வருவாய் ஈட்டக்கூடியவராக சரவணன் கருதப்படுகிறார்.

ஆனால், இளம் வயதில் வறுமையிலிருந்து மீள தென்னை விவசாயத்தில் கடுமையாக உழைக்க வேண்டி இருந்ததாகவும் இப்போதைய நிலைக்கு அதுவே அடித்தளம் என்றும் மலேசிய ஊடகத்திடம் அவர் பகிர்ந்துகொண்டார்.


தேர்தல் பணியின்போது பணியாளர் இறந்தால் ரூ.30 லட்சம் இழப்பீடு

சென்னை: தேர்தல் பணியில் ஈடுபடும் பணியாளர் கொரோனா கிருமித்தொற்றால் உயிரிழக்க நேரிட்டால் அவரது குடும்பத்திற்கு 30 லட்சம் ரூபாய் இழப்பீடு வழங்கப்படும் என இந்தியத் தேர்தல் ஆணையம் அறிவித்துள்ளது.

இது தொடர்பாக தலைமைத் தேர்தல் அதிகாரி சத்யபிரதா சாகு வெளியிட்ட அறிக்கை ஒன்றில், தேர்தல் பணியின்போது காயமடையும் தேர்தல் பணியாளர்களுக்கும் இறந்துபோகும் பணியாளர்களின் வாரிசுகளுக்கும் உரிய இழப்பீடு வழங்கப்பட வேண்டும் எனும் கோரிக்கை நீண்ட நாட்களாக வலியுறுத்தப்பட்டு வந்ததாக குறிப்பிட்டுள்ளார்.

“தேர்தல் பணியில் இருக்கும் மத்திய ஆயுதப்படை வீரர் மற்றும் பணியாளர்கள் கொவிட்-19 நோயினால் மரணமடைய நேரிட்டால் அவருடைய குடும்பத்தினருக்கு ரூ.30 லட்சம் இழப்பீட்டை வழங்குவது பற்றி பரிசீலனை செய்ய கோரிக்கைகள் வரப்பெற்றன.

“எனவே தேர்தல் பணியில் ஈடுபடும்போது கொவிட-19 கிருமித்தொற்றால் உயிரிழக்கும் ஆயுதப்படை வீரர்கள் உட்பட அனைத்து தேர்தல் பணியாளர்களின் குடும்பத்தினருக்கும் ரூ.30 லட்சம் இழப்பீடாக வழங்க இந்திய தேர்தல் ஆணையம் முடிவு செய்துள்ளது,” என்று சத்யபிரதா சாகு தெரிவித்துள்ளார்.

தேர்தல் பணியில் ஈடுபடும் போது எதிர்பாராத விதமாக சமூக விரோதிகள், பயங்கரவாதிகளால் நிகழும் வெடிகுண்டு சம்பவங்கள், ஆயுதத் தாக்குதல் போன்ற வன்முறையில் உயிரிழக்கும் தேர்தல் பணியாளர்களின் குடும்பத்தாருக்கு இந்த தொகை இழப்பீடாக வழங்கப்படுகிறது என்று அவர் குறிப்பிட்டுள்ளார்.

தற்போது கொவிட்-19 நோயினால் ஏற்படும் இறப்பையும் இந்தப் பட்டியலில் சேர்த்து அதற்கேற்ற வகையில் இந்திய தேர்தல் ஆணையத்தின் முந்தைய உத்தரவுகளில் திருத்தங்கள் மேற்கொள்ளப்பட்டதாக சத்யபிரதா சாகு தெரிவித்துள்ளார்.


23 நாடுகளின் குடிமக்களுக்கு மலேசியாவுக்குள் நுழைய தடை

புத்ராஜெயா: கொரோனா கிருமித்தொற்றால் ஏற்பட்டுள்ள நெருக்கடி நிலை மேலும் மோசமாகாமல் இருக்க, மலேசியாவுக்குள் நுழைய 23 நாடுகளின் குடிமக்களுக்கு மலேசியக் குடிநுழைவுத் துறை தடை விதித்துள்ளது.

தடை விதிக்கப்பட்ட நாடுகளின் பட்டியலை அது நேற்று வெளியிட்டது. அறிவிக்கப்பட்டுள்ள தடை நேற்று முதல் நடைமுறைப்படுத்தப்பட்டது.

அமெரிக்கா, இந்தியா, பிரேசில், ரஷ்யா, பெரு, கொலம்பியா, தென்னாப்பிரிக்கா, மெக்சிகோ, ஸ்பெயின், அர்ஜெண்டினா, சிலி, ஈரான், பங்ளாதேஷ், பிரிட்டன், சவூதி அரேபியா, பாகிஸ்தான், பிரான்ஸ், துருக்கி, இத்தாலி, ஜெர்மனி, ஈராக், பிலிப்பீன்ஸ், இந்தோனீசியா ஆகிய நாடுகள் பட்டியலில் இடம்பெற்றுள்ளன.

மலேசியக் குடிநுழைவுத் துறையின் அதிகாரபூர்வ ஃபேஸ்புக் பக்கத்தில் இந்தப் பட்டியல் வெளியிடப்பட்டது.

150,000க்கும் மேற்பட்ட கொவிட்-19 நோயாளிகளைப் பதிவு செய்துள்ள நாடுகளைச் சேர்ந்த குடிமக்களுக்கு இம்மாதம் 7ஆம் தேதியிலிருந்து மலேசியாவுக்குள் நுழைய தடை விதிக்கப்படும் என்று இம்மாதம் 3ஆம் தேதியன்று

மலேசிய அரசாங்கம் அறிவித்தது.

கொரோனா கிருமித்தொற்றால் பாதிக்கப்பட்டோர் எண்ணிக்கை அதிகம் உள்ள மேலும் பல நாடுகள் பட்டியலில் சேர்க்கப்படும் என்றும் அந்த நாடுகளின் குடிமக்களும் மலேசியாவுக்குள் நுழைய முடியாது என்றும் மலேசிய மூத்த அமைச்சர் இஸ்மாயில் சப்ரி யாக்கோப் தெரிவித்தார்.

பட்டியலில் இடம்பெறும் நாடு

களின் குடிமக்களுக்கு மலேசியாவுக்குள் நுழைய தடை விதிக்கப்பட்டாலும் அவசர விவகாரங்களும் இருநாட்டு உறவு தொடர்பான விவகாரங்களும் இதற்கு விதிவிலக்கு.

நீண்டகால குடிநுழைவு அட்டை வைத்திருந்தாலும் பட்டியலில் இடம்பெறும் நாடுகளைச் சேர்ந்தோர் மலேசியாவுக்குள் நுழைய முடியாது. இது மலேசிய நிரந்தரவாசிகள், ‘மலேசியா என் இரண்டாவது வீடு’ திட்டத்தில் இணைந்திருப்போர், மலேசியாவில் பணிபுரியும் வெளிநாட்டு நிபுணர்கள் ஆகியோருக்கும் இது பொருந்தும்.

பட்டியலில் இடம்பெறும் நாடு களைச் சேர்ந்தவர்களில் மலேசியர்களின் கணவர் அல்லது மனைவியாக இருந்தாலும்கூட அவர்கள் மலேசியாவுக்குள் நுழைய முடியாது.

மலேசியாவில் கல்வி பயிலும் வெளிநாட்டு மாணவர்களும் இந்த விதிமுறைக்கு உட்பட வேண்டும்.

இந்நிலையில், 23 நாடுகளின் குடிமக்களுக்கு மலேசியாவுக்குள் நுழைய விதிக்கப்பட்ட தடையை மலேசிய அரசாங்கம் மறுபரிசீலனை செய்ய வேண்டும் என்று அனைத்துலக வர்த்தகத் தொழிற்சபை

உட்பட பல அமைப்புகள் கேட்டுக்கொண்டுள்ளன.

இந்தத் தடையால் நாட்டின் வர்த்தகம் வெகுவாகப் பாதிப்படையும் என அவை கவலை தெரிவித்தன.


மலேசியாவில் மேலும்  62  பேருக்கு கொரோனா

புத்ராஜெயா: மலேசியாவில் நேற்று முன்தின நிலவரப்படி மேலும் 62 பேருக்கு கொரோனா கிருமித்தொற்று ஏற்பட்டுள்ளது.

கடந்த மூன்று மாதங்களில் இதுவே ஆக அதிகமான பதிவு.

கடந்த ஜூன் மாதம் 4ஆம் தேதியன்று 277 பேருக்குக் கிருமித்தொற்று ஏற்பட்டதாக மலேசியா அறிவித்தது.

அதையடுத்து அன்றாடப் பதிவு 50க்கும் குறைவாக இருந்தது.

இந்நிலையில், பாதிக்கப்பட்டோர் எண்ணிக்கை நேற்று திடீரென்று அதிகரித்தது.

பாதிக்கப்பட்ட 62 பேரில் 50 பேர் சாபாவில் உள்ள பெந்தேங் லஹாட் டத்துவைச் சேர்ந்தவர்கள். கிருமித்தொற்றுள்ள 62 பேரில் 56 பேருக்கு சமூக அளவில் பாதிப்பு ஏற்பட்டதாக மலேசிய சுகாதார அமைச்சின் தலைமை இயக்குநர் டாக்டர் நூர் ஹிஷாம் அப்துல்லா கூறினார்.

மலேசியாவில் கிருமித்தொற்றால் இதுவரை 9,459 பேர் பாதிக்கப்பட்டுள்ளனர். கிருமித்தொற்றிலிருந்து குணமடைந்த ஒன்பது பேர் நேற்று மருத்துவமனையி

லிருந்து வீடு திரும்பினர்.


கோலாலம்பூர் விமான நிலையத்தில் 200 மலேசியர்கள் காத்திருப்பு; புதிய விதிமுறையால் குழப்பத்தில் ஊழியர்கள்

கோலாலம்பூர் அனைத்துலக விமான நிலையத்தில் நேற்று சுமார் 200 மலேசியர்கள் பல மணி நேரமாக சிக்கிக்கொண்டனர்.

23 நாடுகளிலிருந்து மலேசியாவுக்குச் செல்ல தடை விதிக்கப்படுவதாக அண்மையில் அறிவிக்கப்பட்டிருந்ததைத் தொடர்ந்து பயணிகளிடையே இதுகுறித்து குழப்பம் ஏற்பட்டுள்ளது.

விமான நிலையத்தின் காத்திருப்புப் பகுதியில் 10 மணி நேரத்திற்கும் மேலாக அவர்கள் இருக்க நேரிட்டது.

விமான நிறுவன ஊழியர்கள், விமான நிலையப் பணியாளர்கள், குடிநுழைவு அதிகாரிகள் ஆகிய தரப்பினர், புதிதாக நடப்புக்கு வந்துள்ள விதிமுறை அவர்களுக்குப் பொருந்துகிறதா என்பதை விசாரித்தனர்.

இதுகுறித்து குடிநுழைவு அதிகாரிகளை ஊடகங்கள் தொடர்புகொண்டு கேட்டதற்கு, முறையான ஆவணங்கள் வைத்திருக்கும் மலேசியர்களுக்கு நாட்டிற்குள் நுழைய அனுமதி வழங்கப்படுவதாக அவர்கள் குறிப்பிட்டனர்.

கொவிட்-19 சம்பவங்கள் அதிகமாக உள்ள 23 நாடுகளிலிருந்து மலேசியாவுக்கு வருபவர்களுக்கு விதிக்கப்பட்டுள்ள பயணத் தடை மலேசியர்களுக்குப் பொருந்தாது என்று மூத்த அமைச்சர் இஸ்மாயில் சப்ரி யாக்கோப் கூறியிருந்தார்.

பிரிட்டனிலிருந்து நேற்று காலை 6.30 மணியளவில் கோலாலம்பூருக்கு வந்த 50 மலேசியர்களில் ஒருவரான திருமதி ஜோலின் யாப், விமானத்திலிருந்து வெளியேறி குடிநுழைவு முகப்புகளுக்குச் செல்ல தாங்கள் தடுத்து நிறுத்தப்பட்டதாகக் கூறினார்.

பிரிட்டனில் உள்ள மலேசியத் தூதரகம் வழங்கிய கடிதத்தை அதிகாரிகளிடம் காட்டியும் குடிநுழைவு முகப்புகளுக்குச் செல்ல விமான நிலைய ஊழியர்கள் அனுமதிக்கவில்லை என்று அவர் சொன்னார்.


சிங்கப்பூர் எல்லையை முழுவதுமாகத் திறக்க ஜோகூர் வலியுறுத்து

சிங்கப்பூருடனான எல்லையை மீண்டும் முழுமையாகத் திறப்பதற்கான நடவடிக்கைகளை மலேசியா துரிதப்படுத்த வேண்டும் என ஜோகூர் மாநில முதல்வர் ஹஸ்னி முகம்மது வலியுறுத்தி உள்ளார்.

அண்மையில் பிரதமர் முகைதீன் யாசினைச் சந்தித்து இவ்விவகாரம் குறித்துப் பேசியதாகவும் இது குறித்து ஆராயும்படி மூத்த அமைச்சர் இஸ்மாயில் சப்ரியை பிரதமர் கேட்டுக்கொண்டதாகவும் திரு ஹஸ்னி கூறியிருக்கிறார்.

எல்லையை விரைந்து திறக்கும் வகையில் இரு நாட்டு அரசாங்கங்களும் இப்போது சாதகமான வழிகளைக் கண்டறிந்து வருவதாக அவர் சொன்னார்.

கொவிட்-19 நெருக்கடியால் சிங்கப்பூரில் பணியாற்றி வந்த 35,000க்கும் மேற்பட்ட ஜோகூர்வாசிகள் வேலையிழந்து விட்டதாகவும் முதல்வர் ஹஸ்னி குறிப்பிட்டார்.

“சிங்கப்பூர் பொருளியலைச் சார்ந்தே ஜோகூரின் பொருளியல் இருக்கும் நிலையில், எல்லை வழியாக அன்றாடம் சிங்கப்பூருக்குச் சென்று வரும் 250,000க்கும் மேற்பட்ட மலேசியர்களும் பாதிக்கப்பட்டுள்ளனர்,” என்றார் அவர்.

அத்துடன், நாட்டின் சுங்க வருவாயில் 50% பங்களிப்பைக் கொண்டுள்ளதாலும் எல்லையைத் திறக்க வேண்டியது அவசியம் என்று திரு ஹஸ்னி சுட்டினார்.

எல்லைத் திறப்பு குறித்த நற்செய்தியை மலேசிய அரசு விரைவில் அறிவிக்கும் என்று நம்புவதாகவும் அவர் சொன்னார்.

இப்போதைக்கு, அத்தியாவசியமான வர்த்தக, அதிகாரபூர்வ நோக்கங்களுக்காக மலேசியா- சிங்கப்பூர் இடையே பயணம் செய்ய இருதரப்பு பயண ஏற்பாட்டுத் திட்டங்கள் அனுமதிக்கின்றன.


மேலும் பல நாடுகளில் இருந்து பயணிகள் மலேசியாவுக்கு செல்ல தடை

மலேசியாவில் கொரோனா கிருமித்தொற்றுச் சம்பவங்கள் மீண்டும் அதிகரித்துள்ளதைத் தொடர்ந்து மேலும் பல நாடுகளிலிருந்து வருவோருக்கு மலேசியா தடை விதித்துள்ளது. இந்தப் பயணத் தடை நேற்று முன்தினம் முதல் நடப்புக்கு வந்தது. 150,000க்கும் அதிகமான கிருமித்தொற்றுச் சம்பவங்களைக் கொண்ட நாடுகளில் இருந்து பயணிகள் மலேசியாவுக்கு வரத் தடை விதிக்கப்பட்டுள்ளது. அமெரிக்கா, ரஷ்யா, பிரிட்டன் உள்ளிட்ட பல நாடுகளைச் சேர்ந்த பயணிகளுக்கு இந்தத் தடை பொருந்தும்.

முன்னதாக, இந்தியா, இந்தோனீசியா, பிலிப்பீன்ஸ் போன்ற நாடுகளைச் சேர்ந்த பயணிகள் மலேசியாவுக்குச் செல்ல தடை விதிக்கப்பட்டிருந்தது. இப்போது அந்தத் தடை மேலும் பல நாடுகளுக்கு விரிவுபடுத்தப்பட்டுள்ளது. மலேசியாவில் நேற்று மேலும் 100 பேருக்கு தொற்று உறுதி செய்யப்பட்டது.


ஊழியர் பற்றாக்குறை; முன்னாள் போதைப் புழங்கிகள், கைதிகளை பயன்படுத்த முடிவு

மலேசியாவில் முழுக்க முழுக்க ஊழியர்களைச் சார்ந்திருக்கும் செம்பனை எண்ணெய் நிறுவனங்கள் கொரோனா கிருமிப் பரவலால் கடுமையான ஆள் பற்றாக்குறையைச் சந்தித்து வருகின்றன.

உலகளவில் இரண்டாவது பெரும் செம்பனைத் தோட்டத் தொழிலைக் கொண்ட மலேசியாவின் செம்பனை எண்ணெய் தயாரிப்பு நிறுவனங்கள் பல அண்மையில் ஆள் நியமன முயற்சிகளில் தீவிரமாக ஈடுபட்டன. செம்பனைத் தோட்டங்களில் உரமிடுதல் முதல் அறுவடை செய்வது வரையிலான பலதரப்பட்ட வேலைகளுக்கு உள்ளூர்வாசிகளை நியமிக்க விளம்பரங்கள் செய்யப்பட்டன.

ஆயினும் அதற்கான வரவேற்பு மிகவும் மந்தமாக இருந்தது. தோட்டத் தொழிலை செய்ய பலரும் முன் வரவில்லை. செம்பனைத் தோட்ட மொத்த ஊழியர்களில் சுமார் 85 விழுக்காட்டினர் இந்தோனீசியா மற்றும் பங்ளாதேஷைச் சேர்ந்தவர்கள். ஆபத்தானது, கடினமானது, அழுக்கு படக்கூடியது என்ற காரணங்களால் உள்ளூர்வாசிகள் பெரும் பாலும் இவ்வேலைக்கு வருவதில்லை.

கொரோனா பரவலுக்கு எதிராக விதிக்கப்பட்ட பயணக் கட்டுப்பாடு களும் நடமாட்டக் கட்டுப்பாடுகளும் சுமார் 37,000 ஊழியர்களுக்கான பற்றாக்குறையை ஏற்படுத்திவிட்டன. இது அந்தத் தொழிலின் மொத்த ஊழியரணியில் கிட்டத்தட்ட பத்து விழுக்காடு. ஒவ்வோர் ஆண்டும் செப்டம்பர் தொடங்கி நவம்பர் வரை செம்பனை பருவகாலம். இப்பருவத்தைத் தப்பவிட்டால் உற்பத்தி மோசமடையும். அது இத்தொழிலில் முதன்மையாக விளங்கும் இந்தோனீசியாவிடம் வர்த்தக வாய்ப்புகளைப் பறிகொடுக்கும் நிலைமையை ஏற்படுத்திவிடும். தற்போது வரை இந்தோனீசியாவில் இத்தொழிலுக்கு ஆள் பற்றாக்குறை ஏற்படவில்லை.

ஏற்கெனவே கிருமிப் பரவலால் ஊழியர் பற்றாக்குறையும் தாமதமான அறுவடையும் இத்தொழிலில் சுமார் 30 விழுக்காடு நஷ்டத்தை ஏற்படுத்தி இருப்பதாக மலேசிய செம்பனை எண்ணெய் உற்பத்தியாளர் சங்கம் மதிப்பிட்டு உள்ளது.

மேலும் கடந்த ஆண்டு உற்பத்தி செய்யப்பட்ட 19.90 மில்லியன் செம்பனை கச்சா எண்ணெய் அளவைக் காட்டிலும் உற்பத்தி பெரிய அளவில் வீழ்ச்சி காணும் என எதிர்பார்க்கப்படுகிறது.

எனவே செம்பனைத் தொழிலுக்கு போதைப் புழங்கியாக இருந்து மீண்டவர்களையும் சிறைக்கைதிகளையும் ஈடுபடுத்த முடிவு செய்துள்ளதாக சங்கம் தனது அறிக்கையில் தெரிவித்துள்ளது. இது தொடர்பாக மலேசிய போதைப்பொருள் தடுப்புச் சங்கத்தையும் சிறைத் துறையையும் தாங்கள் நாடியிருப்பதாகவும் அறிக்கை கூறியது.

கிருமிப் பரவலால் மலேசியாவின் செம்பனைத் தோட்டத் தொழிலில் கடும் ஆள் பற்றாக்குறை


களங்கம் வராமல் தற்காக்க நஜிப் மனைவி  மாதம் $33,000 வழங்கியதாக சாட்சியம்

சமூக ஊடகங்களில் தமக்கு எதிராகப் பரப்பப்படும் தகவல்களைக் கண்காணித்து தமது பெயருக்கு களங்கம் ஏற்படாதவாறு பார்த்துக்கொள்ள முன்னாள் மலேசிய பிரதமர் நஜிப் ரசாக்கின் மனைவி திருவாட்டி ரோஸ்மா மன்சூர், 69, பணம் செலவழித்ததாக நேற்று நீதிமன்றத்தில் தெரிவிக்கப்பட்டது.

அதற்காக 2012ஆம் ஆண்டு இணையத் தற்காப்புக் குழு ஒன்றுக்குப் பணம் வழங்கப்பட்டதாக திருவாட்டி ரோஸ்மாவின் முன்னாள் உதவியாளர் கூறியிருப்பதாக மலாய் மெயில் இணையச் செய்தி குறிப்பிட்டது.

ரைஸால் மன்சூர் எனப்படும் அவர், திருவாட்டி ரோஸ்மாவுக்கு எதிரான லஞ்ச ஊழல் வழக்கில் நேற்று சாட்சியமளித்தார்.

“இணையம் வழியாக தமக்கு எதிராகத் தெரிவிக்கப்படும் ஒவ்வொரு கருத்துக்கும் எதிர்கருத்து அளிக்க வேண்டிய பொறுப்பு அந்தக் குழுவிடம் தரப்பட்டு இருந்தது,” என்று கூறிய திரு ரைஸால், அந்த வேலைகளைச் செய்ய அக்குழுவிடம் தருமாறு அப்போது மாதாமாதம் 100,000 (S$32,800) ரிங்கிட் தம்மிடம் கொடுக்கப்பட்டதாகவும் தெரிவித்தார்.

1.25 பில்லியன் ரிங்கிட் மதிப்பிலான சோலார் திட்டத்தை அளிக்க ஜேபாக் ஹோல்டிங்ஸ் நிறுவனத்திடம் 187.5 மில்லியன் கோரிய குற்றச்சாட்டை திருவாட்டி ரோஸ்மா எதிர்நோக்குகிறார்.


‘மலேசியாவில் அதிகரிக்கும் சமூகத் தொற்று சம்பவங்களால் ஆபத்து’

கோலாலம்பூர்: மலேசியாவின் கெடா மாநிலத்தில் உருவான கொரோனா கிருமித்தொற்று பினாங்கு, பெர்லிஸ் ஆகிய இடங்களுக்கும் பரவியுள்ளது. நாட்டின் வடபகுதி பெரும் கிருமிப் பரவலை எதிர்நோக்கியுள்ளதற்கான அறிகுறி இது என்று கூறப்படுகிறது.

மலேசியாவின் ‘சிவகங்கை கிருமித்தொற்று குழும’த்தால் கெடாவில் கிருமித்தொற்று எண்ணிக்கை அதிகரிக்குமென அஞ்சினர் அறிவியல் சமூகத்தினர். கிருமித்தொற்று இருந்தும் அறிகுறிகள் தென்படாத பலரால் கிருமித்தொற்று குழுமங்கள் அதிகளவில் உருவாகத் தொடங்கியதைக் கண்டு அச்சம் தலைதூக்கியுள்ளதாக கிருமி நோய்த் தொற்று நிபுணர் சஸாலி அபு பக்கர் தெரிவித்துள்ளார்.

“கெடா மாநிலத்திலுள்ள அனைவரையும் பரிசோதனைக்கு உட்படுத்தி கிருமித்தொற்று குழுமங்களை ஒரு முடிவுக்குக் கொண்டுவர வேண்டும். அதுவரை நோய் முறியடிப்பு நடவடிக்கைகளை மீறுவதில் உள்ள அபாயத்தை மக்களுக்கு சுகாதார அதிகாரிகள் விளக்க வேண்டும்,” என்று திரு சஸாலி நியூ ஸ்ட்ரெய்ட்ஸ் டைம்ஸ் பத்திரிகை பேட்டியில் கூறியுள்ளார்.

“எளிமையான வாழ்க்கை வாழ்வதால் இந்த நோய் கிள்ளான் பள்ளத்தாக்கில் உள்ளவர்களையே பாதிக்கும் என்ற தவறான எண்ணத்தில் பலர் உள்ளனர். இதனால்தான் கட்டுப்பாட்டு நடவடிக்கைகளையும் மீறி பெர்லிஸ் மாநிலத்திற்கு பொருள் வாங்கவும் கெந்தூரி விருந்து வைக்கவும் மக்கள் புறப்படுகின்றனர்,” என்று அவர் தமது வருத்தத்தைத் தெரிவித்தார்.

“நோயின் அபாயங்களை விளக்கிச் சொல்லத் தவறுவது, நோய் முறியடிப்பு நடவடிக்கைகளை மீறி நடப்பது போன்றவை பட்டவர்த்தனமாகத் தெரியும் சுகாதார அமைச்சின் குறைபாடுகள் என்றார் அவர்.


நீதிபதி: குற்றவாளி என்ற தீர்ப்புக்கு பின்னும் நஜிப் வருத்தப்பட்டதாக தெரியவில்லை

மலேசியாவின் முன்னாள் பிரதமர் நஜிப் ரசாக் மீது தொடுக்கப்பட்ட ‘1எம்டிபி’ வழக்கில் அவர் குற்றவாளி என்று தீர்ப்பளிக்கப்பட்டது.

நம்பிக்கை மோசடி, கள்ளப் பணத்தை நல்ல பணமாக்கும் மோசடி, அதிகாரத்தைத் தவறாகப் பயன்படுத்தியதன் மிக மோசமாக வகை என்றெல்லாம் உயர் நீதிமன்ற நீதிபதி இந்த வழக்கின் தீர்ப்பில் கூறியுள்ளார்.

இருப்பினும் இவ்வாண்டு ஜூலை 28ஆம் தேதியன்று நஜிப் மீதான 28 ஊழல் குற்றச்சாட்டுகளும் நிரூபிக்கப்பட்டு அவர் குற்றவாளி என தீர்ப்பளிக்கப்பட்டபோது, அவர் எவ்வித வருத்தமும் தெரிவிக்கவில்லை என்றார் நீதிபதி முகம்மது நஸ்லான் கஸாலி.

தமது தீர்ப்பின் 801 பக்கங்கள் கொண்ட தன் அறிக்கையில் நீதிபதி இதனைக் குறிப்பிட்டிருந்தார்.

நீதிபதியிடம் நேரடியாகப் பேசியபோது பிரதமராக தன் ஒன்பது ஆண்டுகால சாதனைகளை நஜிப் விவரித்ததாகவும் தன் வங்கியில் பணம் எப்படி வந்தது என்று தனக்குத் தெரியாது என இஸ்லாமிய உறுதிமொழியை மேற்கோள் காட்டியதாகவும் கூறப்பட்டது.

நஜிப் தன் பதவிக்காலத்தில் நாட்டுக்காக சேவையாற்றி இருந்தாலும் அவர் அறிவாற்றல் மிகுந்தவர் என்றும் சரி எது தவறு எது என்பதை அறிந்திருப்பார் என்றும் நீதிபதி குறிப்பிட்டிருந்தார்.


ஜனவரியில் திறக்க மலேசியா பரிசீலனை

சிங்கப்பூர் எல்லைக் கட்டுப்பாட்டை முழுமையாக நீக்குவது பற்றி தகவல்

தினந்தோறும் பயணிகளை அனுமதிக்கும் வகையில் மலேசியா-சிங்கப்பூர் எல்லையை ஜனவரி முதல் முழுமையாகத் திறந்துவிடுவதற்கான சாத்தியம் குறித்து பரிசீலிக்கப்பட்டு வருவதாக மலேசிய சுகாதார அமைச்சு தெரிவித்து உள்ளது.

மலேசியாவில் டிசம்பர் வரை நீட்டிக்கப்பட்டிருக்கும் நிபந்தனைகளுடனான நடமாட்டக் கட்டுப்பாட்டு ஆணை எந்த அளவுக்குப் பயன் தந்துள்ளது என்பதைப் பொறுத்து சிங்கப்பூருட னான எல்லையை முழுமையாகத் திறப்பதற்கான சாத்தியம் குறித்து தீர்மானிக்கப்படும் என்று மலேசிய சுகாதார அமைச்சர் ஆதம் பாபா நேற்று தெரிவித்தார்.

கட்டுப்பாடு நடப்பில் உள்ள நான்கு மாத காலத்தில் எல்லைக் கட்டுப்பாடு, தனிமனித இடைவெளி, தனி

நபர் பாதுகாப்புச் சாதனம் போன்ற அம்சங்கள் மீது கூடுதல் கவனம் செலுத்தப்படும் என்றார் அவர்.

எல்லையைத் திறந்துவிடுவதற்கு முன்னர் நடமாட்டக் கட்டுப்பாட்டு ஆணை நடப்பில் உள்ள காலத்தில் புதிதாக நோய்த்தொற்று பரவுவதைத் தடுக்கும் நடவடிக்கைகளுக்கு அரசாங்கம் முன்னுரிமை அளிக்கும் என்றார் டாக்டர் ஆதம்.

முன்களப் பணியாளர்களுக்கு நன்றி தெரிவிக்க லெகோலேண்ட் மலேசியா என்னும் ஓய்வுத்தளத்தில் நடைபெற்ற நிகழ்வுக்குப் பின்னர் பேசிய அவர், கொவிட்-19 நோய்த் தொற்றால் மக்களின் வாழ்வாதாரம் பாதிக்கப்பட்டிருக்கும் நிலை குறித்து ஆராயப்படும் என்றும் அதன் அடிப்படையில் எல்லையை முழுமையாகத் திறக்கலாமா என்பது குறித்த முடிவெடுக்கப்படும் என்றும் தெரிவித்தார்.

“நாட்டின் பொருளியலும் முக்கியம்; மக்களின் சுகாதாரமும் முக்கியம். நாம் இரண்டையும் சரிசமமாகப் பார்க்க வேண்டும்,” என்று டாக்டர் ஆதம் கூறினார்.

ஜோகூர் மாநில பொருளியல் கடுமையாகப் பாதிக்கப்பட்டு வருவதால் மலேசிய-சிங்கப்பூர் எல்லை விரைவாகத் திறக்கப்படுவது அவசியம் என்றும் ஜோகூர் முதல்வர் ஹஸ்னி முகம்மது அண்மையில் தெரிவித்திருந்தார். அவரது கருத்து குறித்துப் பேசிய டாக்டர் ஆதம், டிசம்பர் மாதம் வரை இரு நாடுகளின் கிருமிப் பரவல் நிலைமையை தமது அமைச்சு தீவிரமாக ஆராயவேண்டி உள்ளது என்றும் முழுமையான எல்லை திறப்பு பற்றி அதன் அடிப்படையிலேயே முடிவெடுக்கப்படும் என்றும் கூறினார்.

இருப்பினும் சிங்கப்பூருடனான எல்லையை இயன்றவரை விரைவில் திறக்க வேண்டுமென கூட்டரசை தாம் தொடர்ந்து வலியுறுத்தப்போவதாக திரு ஹஸ்னி தெரிவித்துள்ளார்.

சிங்கப்பூருக்கும் மலேசியாவுக்கும் இடையில் இரு கட்டுப்பாட்டுத் திட்டங்களின் வழி தற்போது போக்குவரத்து நடைபெற்று வருகிறது.

இருவழி தடையற்ற பயணம் (ஆர்ஜிஎல்), அவ்வப்போது மேற்கொள்ளப்படும் பயண ஏற்பாடுகள் (பிசிஏ) ஆகியன அத்திட்டங்கள்.

ஆகஸ்ட் 31 வரை ஆர்ஜிஎல் திட்டத்தின்கீழ் 320 பேரும் பிசிஏவின்கீழ் 8,270 பேரும் இரு நாடுகளுக்கு இடையில் வந்து சென்றதாக திரு ஹஸ்னி நேற்று முன்தினம் கூறினார்.

இவ்விரு திட்டங்களின் மூலம் சிங்கப்பூருக்கு சென்று வருவோரிடம் தினமும் 2,000க்கும் மேற்பட்ட கொவிட்-19 பரிசோதனை நடத்தும் அளவுக்கு ஜோகூரிடம் வசதி வாய்ப்பு கள் இருப்பதாகவும் அவர் தெரிவித்தார்.

“இவ்விரு திட்டங்களின் மூலமான பயணம் மட்டும் போதாது. சிங்கப்பூருக்கு தினமும் சென்று வருவதற்காக எல்லை முழுமையாகத் திறக்கப்பட வேண்டும் என்பதே ஜோகூரின் விருப்பம். ஆர்ஜிஎல், பிசிஏ வரும் முன்னர் இருநாடுகளுக்கும் இடையில் நடமாட்டம் இருந்தது. மருத்துவப் பொருட்களையும் உணவுப் பொருட்களையும் சிங்கப்பூருக்கு மலேசியா அனுப்பி வந்தது,” என்றார் அவர்.


மலேசிய உணவகங்கள் அதிகாலை  2 மணி வரை திறந்திருக்க அனுமதி

உணவகங்களும் சிறு பகுதிவாரிக் கடைகளும் அதிகாலை 2 மணி வரை திறந்திருக்க மலேசிய அரசாங்கம் அனுமதி அளித்து உள்ளது. இந்தப் புதிய தளர்வு நேற்று முதல் நடப்புக்கு வருவதாக மலேசிய மூத்த அமைச்சர் இஸ்மாயில் சாப்ரி யாக்கோப் தெரிவித்தார்.

பெரும் வருவாய் இழப்பு ஏற்படுவதாக கடைக்காரர்கள் விடுத்த கோரிக்கையை ஏற்று அவை இயங்கும் நேரத்தை நீட்டிக்க தேசிய பாதுகாப்பு மன்றம் அனுமதி அளித்து உள்ளதாக அவர் கூறினார்.

“ஏராளமான கோரிக்கைகள், குறிப்பாக லங்காவி போன்ற சுற்றுலாத்தலங்களில் நிறைய பேர் வேண்டுகோள் விடுக்கிறார்கள். பொழுது போக்குக்கூடங்களில் அனுமதி இல்லை என்பதால் சுற்றுப்பயணிகளுக்கு சாப்பிடவாவது நேர நீட்டிப்பு வேண்டும் என்றும் கோரப்பட்டது. எனவே அதிகாலை 2 மணி வரை திறந்திருக்க உணவகங்களுக்கு அனுமதி அளிக்கப்படுகிறது,” என்று செய்தியாளர்களிடம் கூறினார் திரு இஸ்மாயில் சாப்ரி.

ஜூன் மாதம் முதல் கட்டம் கட்டமாக கட்டுப்பாடுகளைத் தளர்த்தி வரும் மலேசியாவில் உணவகங்கள் முழுமையாக இயங்க அனுமதிக்கப்பட்டு உள்ளன. ஆயினும் நள்ளிரவுக்கு மேல் அவற்றுக்கு அனுமதி இல்லை என்ற உத்தரவு நடப்பில் இருந்து. அதில் இனி தளர்வு இருக்கும்.

இதற்கிடையே, பள்ளிவாசல்களில் தொழுகைக்கு தற்போது வெளிநாட்டினர் அனுமதிக்கப்படுவதாக மலாய் மெயில் இணையச் செய்தி கூறியது. கிருமிப் பரவல் தடுப்பு நடவடிக்கையாக வெளிநாட்டினர் பள்ளிவாசல்களைப் பயன்படுத்தக் கூடாது என மலேசிய அரசாங்கம் தடை விதித்து இருந்தது.

சாபா, கெடா மாநிலங்களின் சில பகுதிகளில் கொவிட்-19 கிருமிப் பரவல் அதிகரித்ததைத் தொடர்ந்து அந்தப் பகுதிகளில் மட்டும் நேற்று வெள்ளிக்கிழமை தொடங்கி இம்மாதம் 25ஆம் தேதி வரை நடமாட்டக் கட்டுப்பாடுகள் கடுமையாக்கப்படுவதாக திரு இஸ்மாயில் சாப்ரி தெரிவித்தார்.


சிங்கப்பூருடனான எல்லையை ஜனவரியில் முழுமையாக திறக்க மலேசியா பரிசீலனை


'வீட்டில் அடுப்பு எரிய குடும்பத்தை விட்டுப் பிரிய வேண்டிய கட்டாயம்'

நேற்று மனைவியின் பிறந்தநாள்.

கடந்த 2017ஆம் ஆண்டு திருமணமானதிலிருந்து மனைவியின் பிறந்தநாளை விமரிசையாகக் கொண்டாடுவதை வழக்கமாக்கிக் கொண்டிருந்தவர் கார்த்திகேசு செல்லதுரை. ஆனால் இவ்வாண்டு அவ்வாறு செய்யமுடியவில்லையே என்ற ஏக்கம் அவருக்கு. வரும் 19ஆம் தேதி அவரது திருமண நாள். அதையும் காணொளி மூலமே கொண்டாட முடியும். மூன்று மகள்களுக்கு தந்தையான கார்த்திகேசு, தமது 71 வயது அப்பா செல்லதுரை, மனைவி, மகள்களை விட்டுவிட்டு சிங்கப்பூரில் வசிப்பதில் ஏக்கம் இருந்தாலும், “அடுப்பில் பூனை தூங்கக்கூடாது இல்லையா,” என்றார்.

மலேசியரான அவர் சிங்கப்பூர் நிரந்தரவாசி. பொதுப்போக்குவரத்து நிறுவனத்தில் பேருந்து ஓட்டுநராகப் பணியாற்றியுள்ள அவர், கடந்த ஒன்றரை ஆண்டுகளாக ‘கிராப்’ பகிர்வு வாகனம் ஓட்டி வருகிறார்.

மார்ச் மாதம் 18ஆம் தேதி மலேசியாவில் சிக்கிய அவர், மே மாதத் தொடக்கத்தில் சிங்கப்பூர் வந்தார். தற்போது நண்பர்களோடு சேர்ந்து வாடகைக்கு ஒரு வீட்டில் தங்கியுள்ள அவர், இதுவரை மலேசிய ஊழியர்கள் ஏழு பேருக்கு வீட்டு வசதிக்கான ஏற்பாடுகளைச் செய்துள்ளார்.

“என்னால் முடிந்த வரையில் தெரிந்தவர்களிடம் அணுகி தங்குமிட வசதி ஏற்படுத்தி கொடுத்தேன். இந்த சிரம காலத்தில், சமூகத்திற்கு என்னால் ஆற்ற முடிந்த சிறிய பங்கு இது,” என்றார் அவர்.

முன்பு தினமும் அதிகாலை நான்கு மணிக்கு ஜோகூரிலிருந்து கிளம்பி வந்து வேலை செய்துவிட்டு மாலை ஆறு மணிக்கு சிங்கப்பூரிலிருந்து வீடு திரும்புவார் கார்த்திகேசு. நீண்ட காலப் போக்கில் இப்படி தினமும் போய் வருவது சாத்தியம் இல்லை என்று நினைக்கும் அவர், குடும்பத்தினரைக் காண மிகவும் ஏங்குவதாகக் கூறினார்.


சாபாவைக் கைப்பற்ற முகைதீன் வியூகம்

கோத்தா கினபாலு: மலேசியாவின் சாபா மாநிலத்தில் சட்டமன்றத் தேர்தல் நடைபெற இருக்கிறது. சாபாவின் வாரிசான் பிளஸ் அரசாங்கத்தை எதிர்த்துப் போட்டியிட கபுங்கான் ரக்யாட் சாபா கூட்டணியை மலேசியப் பிரதமர் முகைதீன் யாசின் அமைத்துள்ளார்.

புதிய கபுங்கான் ரக்யாட் சாபா கூட்டணியில் திரு முகைதீனின் பெரிக்காத்தான் நேஷனல் கூட்டணியும் தேசிய முன்னணியும் பெர்சத்து சாபா கட்சியும் இடம்பெறுகின்றன. கூட்டணி அமைத்தால்தான் சாபாவின் முதலமைச்சர் சஃபி அப்டால் தலைமையிலான வாரிசான் பிளஸ் அரசாங்கத்தை எதிர்த்துப் போதுமான வலிமையுடன் போட்டியிட முடியும் என்று கூட்டணியில் இடம்பெறும் அனைத்துக் கட்சிகளும் நேற்று முன்தினம் இணக்கம் தெரிவித்ததாக திரு முகைதீன் தெரிவித்தார்.

பெர்சத்து கட்சியின் சாபா மாநிலத் தலைவர் திரு ஹாஜி முகம்மது நூருக்கு ஆதரவு தெரிவிக்க நேற்று காலை துவாரான் நகருக்குச் சென்றபோது புதிய கூட்டணி குறித்து பிரதமர் முகைதீன் அறிவித்தார். சுலாமான் சட்டமன்றத் தொகுதியில் திரு ஹாஜி முகம்மது நூர் போட்டியிடுகிறார்.

“நாங்கள் அனைவரும் ஒன்றுகூடி எங்கள்புதிய கூட்டணிக்கு கபுங்கான் ரக்யாட் சாபா எனப் பெயரிட முடிவெடுத்தோம். அனைத்துக் கட்சிகளும் ஒன்றிணைந்து சாபா மாநில சட்டமன்றத்தில் இருக்கும் அனைத்து 73 தொகுதிகளிலும் போட்டியிடுகின்றன. வாரிசான் பிளசைத் தோற்கடித்து சாபா மாநிலத்தின் அடுத்த அரசாங்கமாவதே எங்கள் நோக்கம். எந்த ஒரு கட்சியாலும் தனித்து வெற்றி பெற முடியாது. கபுங்கான் ரக்யாட் சாபா கூட்டணியால் மட்டுமே வலிமைமிக்க நிலையான அரசாங்கத்தை அமைக்க முடியும்,” என்று திரு முகைதீன் கூறினார்.

சாபா சட்டமன்றத் தேர்தலில் கபுங்கான் ரக்யாட் சாபா கூட்டணி வெற்றி பெற்றால் திரு ஹாஜி முகம்மது நூர் மாநிலத்தின் முதலமைச்சராக நியமிக்கப்படுவார் என்று திரு முகைதீன் சூசகமாக தெரிவித்தார்.

திரு சஃபி அப்டாலின் வாரிசான் சாபா கட்சியை சேர்ந்த சில சட்டமன்ற உறுப்பினர்கள் கட்சி தாவியதை அடுத்து கடந்த ஜூலை மாதத்தில் ஆளும் கூட்டணி பெரும்பான்மையை இழந்தது. இதையடுத்து சட்டமன்றத்தைக் கலைத்து தேர்தலை நடத்துமாறு சாபா ஆளுநரிடம் திரு சஃபி அப்டால் கோரிக்கை விடுத்தார்.

இந்தக் கோரிக்கையை மாநில ஆளுநர் ஏற்றார்.

இந்நிலையில் சாபா சட்டமன்றத் தேர்தலுக்கான வேட்புமனுத் தாக்கல் நேற்று காலை 10 மணியுடன் முடிவடைந்தது. பன்முனைப் போட்டி நிலவ இருக்கும் நிலையில் சாபாவின் முன்னாள் முதலமைச்சர் திரு முசா அமான் போட்டியிடவில்லை என்பது குறிப்பிடத்தக்கது.

திரு சஃபி அப்டாலைப் பிரதமர் வேட்பாளராக பெரும்பாலான எதிர்க்கட்சிகள் நியமனம் செய்துள்ளன. ஆனால் இதற்கு

கெஅடிலான் கட்சி மறுப்பு தெரிவித்துவிட்டது. கெஅடிலான் கட்சித் தலைவர் திரு அன்வார் இப்ராஹிமை அது பிரதமர் வேட்பாளராக அறிவித்துள்ளது.

சாபா சட்டமன்றத் தேர்தலில் திரு முகைதீனின் பெர்சத்து கட்சியும் பெரிக்காத்தான் நேஷனலும் வெற்றி பெறாவிடில் மலேசியப் பொதுத் தேர்தலில் போட்டியிட அவரது கட்சிக்குப் போதுமான இடங்கள் கிடைக்காமல் போகலாம் என்று தெரிவிக்கப்பட்டுள்ளது.


ஜோகூர் கடற்பாலத்தில் வசதி மிகுந்த நடைபாதை; ஒப்புதலுக்காக காத்திருக்கும் ஜோகூர்

ஏறக்குறைய ஒரு கிலோ மீ்ட்டர் நீள ஜோகூர் கடற்பாலத்தை சிங்கப்பூரர்களும் மலேசியர்களும் சோர்வில்லாமல் நடந்து கடப்பதற்கு வசதி ஏற்படுத்தப்படவுள்ளது. அந்தப் பாலத்தில் 350 மீட்டர் தூர பாதசாரி நடைபாதை அமைப்பதற்கான 30 மில்லியன் மலேசிய ரிங்கிட் ($9.88 மில்லியன் சிங்கப்பூர் வெள்ளி) ஒதுக்கீட்டிற்கு மலேசிய அரசாங்கத்தின் ஒப்புதலுக்காக ஜோகூர் அரசு காத்திருக்கிறது.

இந்த ஆண்டு தொடக்கத்தில் இதற்கான திட்டப் பரிந்துரையை புத்ராஜெயாவுக்கு ஜோகூர் மாநில அரசு அனுப்பி வைத்தது என்று மாநில பணிகள், போக்குவரத்து, உள்கட்டமைப்புக் குழுத் தலைவர் சோலிஹான் பட்ரி, மலேசியாவின் தி ஸ்டார் பத்திரிகையிடம் தெரிவித்துள்ளார்.

“தொடக்கத்தில் நடைபாதையை அமைக்க 15 மில்லியன் ரிங்கிட் ($4.94 மி. சிங்கப்பூர் வெள்ளி) ஒதுக்கீடு செய்ய நாங்கள் கோரியிருந்தோம். ஆனால் பின்னர் கூரை, மின்படிகளை உள்ளடக்கும் வசதிகளுடன் பாதையை மறுவடிவ மைத்ததால் தற்போது 30 மில்லியன் கேட்கிறோம்,” என்றார் அவர்.

கோத்தா இஸ்கந்தரில் ஜோகூர் மாநில சட்டசபை அமர்வின்போது செய்தியாளர்களைச் சந்தித்த திரு சோலிஹான் இந்த விவரங்களைக் கூறினார்.

நடைபாதை திட்டத்தை சிங்கப்பூர் வரவேற்றுள்ளதை அவர் சுட்டினார். “நாங்கள் ஜோகூர் பாருவில் உள்ள சிங்கப்பூர் துணைத் தூதரகத்தை சந்தித்து இது குறித்து விவாதித்தோம். சிங்கப்பூரும் நடைபாதையை அமைப்பதில் ஆர்வமாக உள்ளது. ஏனெனில் கடற்பாலத்தில் நடந்து செல்ல வேண்டிய நிலைமையில் உள்ளவர்கள் பற்றி சிங்கப்பூர் அக்கறை கொண்டுள்ளது,” என்றார் அவர்.

நடைபாதை திட்டத்தை அரசு ஏற்றுக்கொள்ளும் என்று தாம் நம்புவதாக அவர் சொன்னார்.

ஜோகூரிலிருந்து உட்லண்ட்ஸ் வரையில் 1.2 கிலோ மீட்டர் தூரத்துக்கு நடைபாதை அமைக்கும் திட்டத்தை ஜோகூர் மாநிலம் ஜூன் மாதம் அறிவித்தது.

தற்போதுள்ள பாலத்தின் இருபுறமும் உள்ள மோட்டார் சைக்கிள் பாதையில் இந்த நடைபாதையை அமைக்கத் திட்டமிடப்பட்டுள்ளது.

இந்தப் பாதை நடப்பவர்களுக்கு, குறிப்பாக வாகன நெரிசல் மிகுந்த உச்சநேரங்களில் பாதுகாப்பானதாகவும் வசதியாகவும் இருக்கும் என திரு சோலிஹான் அப்போது தெரிவித்திருந்தார்.


வருமானமில்லை... வசதியில்லை... ஒருகாலத்தில் உதவியவரை உடன் வைத்துப் பராமரிக்கும் 71 வயது கமலா

தள்ளாத வயதிலும் ஆதவரற்ற 87 வயது யாப் சு வுன் என்பவரை தமது வாடகை வீட்டில் வைத்து பராமரித்து வருகிறார் 71 வயதான திருவாட்டி கமலா.

இருவருக்கும் எந்த வருமானமும் இல்லை, வசதியும் இல்லை. ஆனாலும் ஒருகாலத்தில் தனக்கு உதவியவருக்கு உதவிக்கரம் நீட்டியுள்ளார் இந்த மூதாட்டி.

இருவரும் கிட்டத்தட்ட 20 ஆண்டுகளாக அக்கம்பக்கத்தில் வசித்தவர்கள். ஏறக்குறைய எட்டு ஆண்டுகளுக்கு முன்பு அவர்களது வீடுகள் இடிக்கப்பட்ட பின்னர், பல இடங்களில் வசித்த திருவாட்டி கமலா, இறுதியில் ஜலான் குபாங் புவாயாவில் உள்ள வீட்டுக்குக் குடி வந்தார்.

ஐந்து மாதங்களுக்கு முன்னர் பல வீடுகள் மாறி, உதவிக்கு ஆளில்லாமல் சிரமப்பட்ட திரு யாப்பை தம் வீட்டுக்கு அழைத்து வந்தார்.

“அவருக்கு மிகவும் வயதாகி விட்டது. என் வீட்டிலேயே தங்க வைத்தால் அவரைப் பராமரிக்க வசதியாக இருக்கும் என்பதால் என் வீட்டுக்கு அழைத்து வந்தேன். அவரால் இப்போது நடக்கக்கூட முடியவில்லை,” என்ற திருவாட்டி கமலா, கடந்த காலத்தில் தமக்கு உதவிய திரு யாப்பை தம்மால் கைவிட முடியாது என்றார்.

யாப் திருமணம் செய்துகொள்ளவில்லை. அவரது சகோதரரும் இறந்துவிட்டார்.

முன்பு பல கூலி வேலைகளைச் செய்து வந்த திருவாட்டி கமலா வேலைக்குச் செல்லும் நேரத்தில், திரு யாப் அவரது பேரப்பிள்ளைகளைப் பார்த்துக்கொண்டிருந்தார்.

கமலாவின் பேரப்பிள்ளைகளான ஆர்.தினகரன், 23, ஆர். சரவணன், 21 இருவரும் அடிக்கடி வந்து இருவரையும் பார்த்துச் செல்கிறார்கள். சாலை விபத்தில் கால் எலும்பு முறிவு ஏற்பட்ட தினகரனுக்கு அண்மையில்தான் வேலை கிடைத்தது.

கமலாவுக்கு சமூக நலவாழ்வுத் துறையிலிருந்து மாதம் 350 ரிங்கிட் கிடைக்கிறது. நிரந்தரவாசதகுதியே இருப்பதால் திரு யாப் சமூக உதவிக்கு தகுதிபெறவில்லை.

“மற்றவர்கள் கதை பேசுவார்கள். அதுபற்றி எனக்குக் கவலையில்லை. இனம் பற்றி நான் யோசிப்பதே இல்லை.

“என் பார்வை மோசமாகி விட்டது. ஆஸ்துமாவும் கடுமையாகி விட்டது. இல்லாவிட்டால் நான் வேலைக்குப் போவேன். கிடைக்கும் கொஞ்சப் பணத்தில் வாழ்க்கையை ஓட்டுவது சிரமம். ஆனாலும் நான் யாப்பை கைவிட மாட்டேன்,” என்று திருவாட்டி கமலா கூறினார்.

மலேசிய மன்னர் உட்பட பலரது உள்ளத்தையும் இவர்களது நட்பு கசிய வைத்தது. அவரும் தனிப்பட்ட முறையில் திருவாட்டி கமலாவுக்கு நன்கொடை அளித்தார்.

எம்.கமலாவுக்கு 11,730 மலேசிய ரிங்கிட் ($3,863 சிங்கப்பூர் வெள்ளி) வரை பொதுமக்கள் நன்கொடை அளித்துள்ளதாக செமாம்பு சட்டமன்ற உறுப்பினர் லீ சியன் சுங்கின் சிறப்பு அதிகாரி சான் சுன் குவாங் நேற்று தி ஸ்டார் பத்திரிகையிடம் தெரிவித்தார்.

“சிலர் நேரில் சென்று கமலாவுக்கு உதவினர். ஜோகூரைச் சேர்ந்த ஒருவர் கமலாவின் மூன்று மாத வாடகைக்கு பாக்கியைச் செலுத்தியதுடன் வரும் ஜனவரி மாதம் வரையிலான வாடகையையும் அவர் செலுத்தியுள்ளார்.

“மற்றொருவர் கமலாவுக்கு மூக்குக் கண்ணாடி வாங்கிக் கொடுத்துள்ளார். பிரேசில், ஆஸ்திரேலியா, அமெரிக்கா, சிங்கப்பூர் ஆகிய நாடுகளிலிருந்தும் அவருக்கு நன்கொடைகள் வந்தன,” என்றார் திரு சான் கூறினார்.

சட்டமன்ற உறுப்பினரின் அலுவலகத்தால் திரட்டப்பட்ட நன்கொடை கமலாவுக்கு மாதாந்திர அடிப்படையில் வழங்கப்படும் என்ற அவர், “திருவாட்டி கமலாவின் பரிவுள்ளம் பலரது உள்ளதைத் தொட்டுள்ளது,” என்றார்.


ஜோகூர் கடற்பாலத்தில்  வசதி மிகுந்த நடைபாதை

ஏறக்குறைய ஒரு கிலோமீட்டர் நீளமான ஜோகூர் கடற்பாலத்தை சிங்கப்பூரர்களும் மலேசியர்களும் சோர்வில்லாமல் நடந்து கடப்பதற்கு வசதி ஏற்படுத்தப்படவுள்ளது. அந்தப் பாலத்தில் 350 மீட்டர் தூர நடைபாதை அமைப்பதற்கான 30 மில்லியன் ரிங்கிட் (9.88 மில்லியன் சிங்கப்பூர் வெள்ளி) ஒதுக்கீட்டிற்கு மலேசிய அரசாங்கத்தின் ஒப்புதலுக்காக ஜோகூர் அரசு காத்திருக்கிறது.

இந்த ஆண்டு தொடக்கத்தில் இதற்கான திட்டப் பரிந்துரையை புத்ராஜெயாவுக்கு ஜோகூர் மாநில அரசு அனுப்பி வைத்தது என்று மாநில பணிகள், போக்குவரத்து, உள்கட்டமைப்புக் குழுத் தலைவர் சோலிஹான் பட்ரி மலேசியாவின் தி ஸ்டார் பத்திரிகையிடம் தெரிவித்துள்ளார்.

“தொடக்கத்தில் நடைபாதையை அமைக்க 15 மில்லியன் ரிங்கிட் (4.94 மி. சிங்கப்பூர் வெள்ளி) ஒதுக்கீடு செய்ய நாங்கள் கோரியிருந்தோம். ஆனால் பின்னர் கூரை, மின்படிகளை உள்ளடக்கும் வசதிகளுடன் பாதையை மறுவடிவ மைத்ததால் தற்போது 30 மில்லியன் கேட்கிறோம்,” என்றார் அவர்.

நடைபாதையில் குளிர்சாதன வசதி பொருத்தப்பட்டிருக்கும் என்றும் அவர் குறிப்பிட்டார்.
 கோத்தா இஸ்கந்தரில் ஜோகூர் மாநில சட்டசபை அமர்வின்போது நேற்று செய்தியாளர்களைச் சந்தித்த திரு சோலிஹான் இந்த விவரங்களைக் கூறினார்.

நடைபாதை திட்டத்தை சிங்கப்பூர் வரவேற்றுள்ளதை அவர் சுட்டினார். “நாங்கள் ஜோகூர் பாருவில் உள்ள சிங்கப்பூர் துணைத் தூதரகத்தை சந்தித்து இது குறித்து விவாதித்தோம்.

“சிங்கப்பூரும் நடைபாதையை அமைப்பதில் ஆர்வமாக உள்ளது. ஏனெனில் கடற்பாலத்தில் நடந்து செல்ல வேண்டிய நிலைமையில் உள்ளவர்கள் பற்றி சிங்கப்பூர் அக்கறை கொண்டுள்ளது,” என்றார் அவர்.

நடைபாதைத் திட்டத்தை அரசு ஏற்றுக்கொள்ளும் என்று தாம் நம்புவதாக அவர் சொன்னார்.
 ஜோகூரிலிருந்து உட்லண்ட்ஸ் வரையில் 1.2 கிலோ மீட்டர் தூரத்துக்கு நடைபாதை அமைக்கும் திட்டத்தை ஜோகூர் மாநிலம் ஜூன் மாதம் அறிவித்தது.

தற்போதுள்ள பாலத்தின் இருபுறமும் உள்ள மோட்டார் சைக்கிள் பாதையில் இந்த நடைபாதையை அமைக்கத் திட்டமிடப்பட்டுள்ளது.
 இந்தப் பாதை நடப்பவர்களுக்கு, குறிப்பாக வாகன நெரிசல் மிகுந்த உச்சநேரங்களில் பாதுகாப்பானதாகவும் வசதியாகவும் இருக்கும் என்று திரு சோலிஹான் தெரிவித்தார்.


மலேசியர்களின் வெளிநாட்டு வாழ்க்கைத்துணை, பிள்ளைகள் மலேசியாவுக்குள் நுழைய அனுமதி; சில நாடுகளுக்கு விலக்கு

மலேசியர்கள், மலேசியாவில் நிரந்தரவாசத் தகுதி பெற்றவர்களின் வெளிநாட்டு வாழ்க்கைத் துணைகளும் பிள்ளைகளும் மலேசியாவுக்குள் நுழைவதற்கு அனுமதி பெற விண்ணப்பிக்கலாம் என்று அந்நாட்டு குடிநுழைவு ஆணைய தலைமை இயக்குநர் கைருல் ஸைமீ தாவூத் தெரிவித்துள்ளார். நீண்டகால வருகை அனுமதி அட்டை வைத்திருக்காத அத்தகையோருக்கு இது பொருந்தும்.

மலேசியாவுக்குள் நுழைய அனுமதி பெற்றுள்ள நாடுகளைச் சேர்ந்த குடிமக்கள் மட்டும் விண்ணப்பிக்கலாம் என்று பெர்னாமா செய்தி நிறுவனம் குறிப்பிட்டது.

“மலேசியாவுக்குள் நுழைய கட்டுப்பாடுகள் விதிக்கப்பட்டிருக்கும் நாடுகளைச் சேர்ந்தவர்களின் விண்ணப்பம், அந்நாடுகளுடனான கட்டுப்பாடுகள் மீட்கப்படும் வரை ஏற்றுக்கொள்ளப்பட மாட்டாது,” என்று திரு தாவூத் தெரிவித்தார்.

அந்த விண்ணப்பங்கள்
gforce@imi.gov.my
 என்ற மின்னஞ்சல் முகவரிக்கு, மதிப்பீட்டுக்காக அனுப்பப்பட வேண்டும்.

மேலும்,
www.imi.gov.my
 என்ற இணையப்பக்கத்தில் கூடுதல் விவரங்களைப் பெற்றுக்கொள்ளலாம்.


ஜோகூர் பாரு உணவகத்தில் உடும்பு, காட்டுப் பன்றி இறைச்சி விற்பனை

ஜோகூர் பாருவின் ஜாலான் தஞ்சுங் மசாயில் உள்ள உணவகம் ஒன்றில் சட்டவிரோதமாக உடும்பு, காட்டுப் பன்றி ஆகியவற்றின் இறைச்சி உணவுகள் விற்கப்பட்டதை அதிகாரிகள் கண்டுபிடித்தனர்.

அவ்விரு விலங்குகளும் பாதுகாக்கப்பட்ட உயிரினங்களாக அறிவிக்கப்பட்டவை.

அக்கடையில் ஏழு பொட்டலங்களில் உடும்புக் கறியும் இரண்டு நெகிழிக் கலன்களில் காட்டுப் பன்றி இறைச்சியும் மறைத்து வைக்கப் பட்டிருந்ததாகச் சந்தேகிக்கப்படுகிறது.

கடையின் 57 வயது முதலாளி, செல்லுபடியாகாத பயண ஆவணங்களை வைத்து இருந்த இந்திய ஊழியர் உள்ளிட்ட சந்தேகப் பேர்வழிகள் போலிஸ் காவலில் வைக்கப்பட்டுள்ளனர்.


50,000 ரிங்கிட் மதிப்பிலான ‘ரோஜா’ பூங்கொத்தை மனைவிக்கு பரிசளித்த மலேசிய ஆடவர்

மனைவியின் மீதான அன்பின் வெளிப்பாடாக, 100 ரிங்கிட் நோட்டுகளால் 99 ‘ரோஜா’ செண்டுகளாகச் செய்து அவற்றினாலான பூங்கொத்தைப் பரிசாக அளித்திருக்கிறார் ஜோகூர் பாரு ஆடவர் ஒருவர்.

மொத்தம் 495 நோட்டுகளை 99 ‘ரோஜா’ செண்டுகளாக உருவாக்க ஆறு பேர் மூன்று நாட்களுக்குப் பணிபுரிய வேண்டியிருந்தது என்று ஸ்கூடாயில் கடை வைத்துள்ள அந்த பூச்செண்டு கடைக்காரரான லியூ வான் லிங் தெரிவித்தார். ஒவ்வொரு பூச்செண்டுக்கும் ஐந்து 100 ரிங்கிட் ரூபாய் நோட்டுகள் பயன்படுத்தப்பட்டன.

ஒரு மீட்டர் உயரம், ஒரு மீட்டர் விட்டம், 3 கிலோ எடையுள்ள அந்த பூங்கொத்து விளக்குகளால் அலங்கரிக்கப்பட்டிருந்தது.

30களில் இருக்கும் ஒரு வர்த்தகர் தமது மனைவியின் பிறந்தநாளுக்காக அந்த பூங்கொத்தைப் பரிசளிக்க விரும்பினார்.

அந்தப் பூங்கொத்தை செய்வதற்காக 3,000 ரிங்கிட் கட்டணம் செலுத்தப்பட்டதாகத் தெரிவிக்கப்பட்டது.

கொவிட்-19 சூழலில் பிரிந்திருப்போர் அன்பை வெளிப்படுத்தும் விதமாக ரூபாய் நோட்டுகளைக்கொண்டு பூங்கொத்து செய்து வழங்குவது தற்போது 20% அதிகரித்திருப்பதாக கடைக்காரர் வான் லிங் குறிப்பிட்டார்.

இருந்தாலும் அந்தக் கடையில் இதுவரை செய்யப்பட்ட ‘பண நோட்டு’ பூங்கொத்துகளில் இதுவே ஆக அதிக மதிப்பிலானது என்பது குறிப்பிடத்தக்கது.


கொலைக்குற்றம் சாட்டப்பட்ட நால்வருக்கு மரண தண்டனை விதித்தது மலேசிய உயர் நீதிமன்றம்

மலாக்கா: ஏழு ஆண்டுகளுக்கு முன்பு ஒருவரை நால்வர் கொலை செய்ததை உறுதி செய்த மலேசிய உயர் நீதிமன்றம் நால்வருக்கு இன்று (செப்டம்பர் 19) மரண தண்டனை விதித்து தீர்ப்பளித்தது.

எம்.பி. நமசிவாயம், 30, பி. நரேந்திரன்பதி, 33, பி, சேதுபதி, 32, ஐமான் மஸ்லான், 27 ஆகிய நால்வருக்கு உயர் நீதிமன்ற நீதிபதி முகமது ஃபிஅருஸ் ஜஃப்ரில் இன்று தண்டனை விதித்தார்.

நீதிபதி தண்டனையை வாசித்ததும் நால்வரும் அமைதியின்றி தலையை ஆட்டியதுடன் கண்ணீர் விட்டு அழுதனர்.

தாமன் பெர்தாம் ஜெயாவில் உள்ள ஜாலான் BJ 2ல் உள்ள ஒரு வீட்டின் முன்பு 32 வயதான பி.ஆர். சிவன் என்பவரை 2013ஆம் ஆண்டு மே மாதம் 4ஆம் தேதி இரவு 10.45 மணியளவில் கொலை செய்ததாக குற்றவியல் தண்டனைச் சட்டம் 302ன் கீழ் அந்த நால்வர் மீதும் குற்றம் சாட்டப்பட்டது.

இந்தக் குற்றச்சாட்டிலிருந்து ஏ. சதீஷ், 26, ஜி. வின்சென் லாரன்ஸ், 28 ஆகிய இருவரும் விடுவிக்கப்பட்டனர்.

விசாரணையின்போது 36 அரசுத்தரப்பு சாட்சிகளும் 10 தற்காப்புத் தரப்பு சாட்சிகளும் விசாரிக்கப்பட்டனர்.


மலேசிய கட்டுமானத் துறைக்கு $6 பில்லியன் இழப்பு

மலேசியாவில் கொரோனா கிருமிப் பரவலை முறியடிக்க மூன்று கட்டங்களாக நடமாட்டக் கட்டுப்பாட்டு ஆணை நடப்பில் இருந்தபோது அந்நாட்டின் கட்டுமானத் துறைக்கு 18.5 பில்லியன் ரிங்கிட் (S$6.1 பி.) இழப்பு ஏற்பட்டதாக பொதுப்பணித் துறை அமைச்சர் ஃபடில்லா யூசோஃப் தெரிவித்துள்ளார்.

இவ்வாண்டு மார்ச் 18க்கும் ஏப்ரல் 14ஆம் தேதிக்கும் இடையில் நடமாட்டக் கட்டுப்பாட்டு ஆணையின் முதலிரு கட்டங்கள் நடப்பில் இருந்தபோது கட்டுமானத் துறைக்கு 11.6 பில்லியன் ரிங்கிட் இழப்பு ஏற்பட்டது.

நடமாட்டக் கட்டுப்பாட்டு ஆணையின் மூன்றாம் கட்டத்தின்போது 6.9 பில்லியன் ரிங்கிட் இழப்பு ஏற்பட்டதாக திரு ஃபடில்லா தெரிவித்தார்.

மலேசியாவில் நடமாட்டக் கட்டுப்பாட்டு ஆணையின் முதல் மூன்று கட்டங்கள் 47 நாட்கள் நீடித்தன. அப்போது மருந்துக் கடைகள், பேரங்காடிகள், உணவகங்கள் போன்ற அத்தியாவசிய சேவைத் துறையில் இயங்கும் வர்த்தகங்கள் மட்டும் செயல்பட அனுமதி வழங்கப்பட்டிருந்தது.

ரயில்வே திட்டங்கள் முதல் வீட்டு புதுப்பிப்புப் பணிகள் வரை அனைத்து கட்டுமானப் பணிகளும் நிறுத்தப்பட்டிருந்தன.

அதைத் தொடர்ந்து மலேசியாவில் கிருமிப் பரவல் கட்டுக்குள் கொண்டு வரப்பட்டதை அடுத்து, நிபந்தனையுடன் கூடிய நடமாட்டக் கட்டுப்பாட்டு ஆணையின்கீழ் மே 4 முதல் ஒரு சில தொழில்துறைகள் மீண்டும் செயல்பட அனுமதி அளிக்கப்பட்டது.

ஏப்ரல் 20 முதல் இம்மாதம் 20ஆம் தேதி வரை நாடு முழுவதும் 7,590 கட்டுமானத் தளங்களில் கட்டுமானத் துறை வளர்ச்சிக் கழகம் நடத்திய பரிசோதனையில், 1.96 விழுக்காடு கட்டுமானத் தளங்கள் பணி நடைபெறாதது தெரியவந்ததாக திரு ஃபடில்லா கூறினார்.

இன்னமும் 149 தளங்கள் தற்காலிகமாக மூடப்பட்டிருப்பதாகத் தெரிவித்த அவர், பணிகளைத் தொடர்வதில் சில கட்டுமான நிறுவனங்கள் நிதி நெருக்கடியைச் சந்திப்பதாகச் சொன்னார்.


அன்வார்: புதிய அரசாங்கம் அமைக்க வலுவான ஆதரவு எனக்கு உள்ளது

மலேசியாவில் புதிய அரசாங்கம் அமைப்பதற்குத் தம்மிடம் பெரும்பாலான நாடாளுமன்ற உறுப்பினர்களின் வலுவான ஆதரவு உள்ளதென திரு அன்வார் இப்ராஹிம் கூறியுள்ளார்.

மேலும் பிரதமர் முகைதீன் யாசினின் கீழ் இயங்கி வரும் அரசாங்கம் கவிழ்ந்துவிட்டதாகவும் அவர் இன்று கோலாலம்பூர் ஹோட்டல் ஒன்றில் நடந்த செய்தியாளர் கூட்டத்தில் கூறினார்.

மலேசியாவின் 222 நாடாளுமன்ற உறுப்பினர்களில் குறைந்தது 112 பேர் அவருக்கு ஆதரவாக இருந்தால், ஆட்சி அமைக்க அது போதுமானதாக இருக்கும்.

இதற்குமுன் இவர் தலைவராக இருக்கும் பக்கத்தான் ஹரப்பான் கூட்டணிக் கட்சியில் 91 நாடாளுமன்ற உறுப்பினர்கள் உள்ளனர். அவரது கெஅடிலான் கட்சியில் 38, டிஏபி கட்சியில் 42 மற்றும் அமானா நெகாரா கட்சியில் 11 பேரும் இதில் அடங்குவர். தற்போது தம்முடன் உள்ள எம்.பி.க்களில் ஆளும் பிஎன் கூட்டணிக் கட்சியில் உள்ளோரும் இருப்பதாக அவர் தெரிவித்தார்.

“எங்களுக்கு வலுவான, நம்பகமான, வல்லமைமிக்க பெரும்பான்மை ஆதரவு உள்ளது. இந்த நாட்டை ஆளவும் காப்பாற்றவும் ஓர் உறுதியான, நிலையான அரசாங்கம் நமக்குத் தேவை.

“இதுபோன்ற தெளிவான, மறுக்க முடியாத ஆதரவு எனக்குப் பின்னால் இருப்பதால் திரு முகைதீன் யாசினின் அரசாங்கம் கவிழ்ந்துவிட்டது,” என்றார் அவர்.

மலேசிய மாமன்னரைச் சந்தித்த பின்னரே தமக்கு ஆதரவாக உள்ள எம்.பி.க்களின் எண்ணிக்கையைத் தம்மால் அறிவிக்க முடியும் என்றும் அவர் சொன்னார்.

தாம் அமைக்கவுள்ள புதிய அரசாங்கத்தில் டாக்டர் மகாதீரும் அவரின் ஐந்து எம்.பி.க்களும் இடம்பெறவில்லை என்று திரு அன்வார் செய்தியாளர்களிடம் தெரிவித்தார்.

திரு அன்வாரின் பெரும்பான்மை ஆதரவு தொடர்பில் பின்னர் டாக்டர் மகாதீர் கருத்து கூறினார். செப்டம்பர் 2008ல் அப்துல்லா படாவி பிரதமராக இருந்த சமயத்தில் இதேபோன்ற கூற்றை அன்வார் முன்வைத்தார் என்றும் நாடாளுமன்றத்தில் பின்னர் அவரால் போதுமான எம்.பி.க்களை தமக்கு ஆதரவாகத் திரட்ட முடியவில்லை என்றும் அவர் நினைவுகூர்ந்தார்.

இதற்கிடையே புதிய கொவிட்-19 உதவித் திட்டம் குறித்து நேற்று பிற்பகல் பிரதமர் முகைதீன் பேசினார். பொருளியலை மீட்க மலேசியர்களின் ஆதரவுடன் ஒரு நிலையான, வலுவான அரசாங்கம் வேண்டும் என்ற சொற்களுடன் தம் 40 நிமிட உரையை முடித்தார்.

மேலும், தற்போதும் தாம் தான் பிரதமர் என்று குறிப்பிட்டுள்ள திரு முகைதீன், அரசு நிலைத்தன்மையுடன் இருப்பதாகவும் குறிப்பிட்டுள்ளார்.


5 வயது மகனைக் கொன்ற தாய்க்கும் அவரது காதலருக்கும் மரண தண்டனை

காதலருடன் சேர்ந்து தமது 5 வயது மகனைக் கொன்ற குற்றத்துக்காக 36 வயது டி. காயத்ரிக்கு பினாங்கு உயர் நீதிமன்றம் மரணதண்டனை விதித்துள்ளது. அவரது காதலரான 30 வயது ஆர். சரவணனுக்கும் மரணதண்டனை விதிக்கப்பட்டது.

இந்தக் கொலை ஆறு ஆண்டுகளுக்கு முன்பு நிகழ்ந்தது.

காயத்ரியும் சரவணனும் சேர்ந்து சிறுவனைக் கொன்றது சந்தேகத்துக்கு இடமின்றி நிரூபிக்கப்பட்டுள்ளதாக தீர்ப்பளித்த நீதிபதி அகமது ஷரிர் முகம்மது சாலே தெரிவித்தார்.

நீதிபதி வழங்கிய தீர்ப்பின்படி, காயத்ரியும் சரவணனும் சாகும் வரை தூக்கிலிடப்படுவர். நீதிபதி தீர்ப்பளித்தபோது காயத்ரியும் சரவணனும் குற்றவாளிக் கூண்டில் இருந்தனர்.

இருவரும் அமைதியாக இருந்ததாகக் கூறப்படுகிறது. இருப்பினும், தீர்ப்பைக் கேட்டு தமது கண்களிலிருந்து வழிந்தோடிய கண்ணீரை காயத்ரி துடைத்ததாக மலேசிய ஊடகம் தெரிவித்தது.

தீர்ப்பை எதிர்த்து இருவரும் மேல்முறையீடு செய்யவிருப்பதாக அவர்களது வழக்கறிஞர்கள் கூறினர். 2014ஆம் ஆண்டு செப்டம்பர் மாதம் 20ஆம் தேதி காலை 8 மணிக்கும் செப்டம்பர் மாதம் 27ஆம் தேதி (check dates) மாலை 4.05 மணிக்கும் இடைப்பட்ட நேரத்தில் கெடா மாநிலம் கூலிம் நகரில் உள்ள தாமான் கெலாடியில் இருக்கும் வீட்டில் 5 வயது எஸ். கவியரசனை காயத்ரியும் சரவணனும் கொன்றனர்.

போர்வையால் சுற்றப்பட்டிருந்த அந்தச் சிறுவனின் சடலம் பினாங்கு மாநிலம் பட்டர்வர்த்தில் உள்ள புக்கிட் தெங்காவில் இருக்கும் செம்பனைத் தோட்டத்தில் 2014ஆம் ஆண்டு செப்டம்பர் மாதம் 29ஆம் தேதியன்று கண்டெடுக்கப்பட்டது.


மலேசிய அரசியலில் திடீர் குழப்பம்

கெஅடிலான் கட்சித் தலைவரான அன்வார் இப்ராஹிம், ஆட்சி அமைக்கும் அளவுக்கு நாடாளுமன்ற உறுப்பினர்களின் ஆதரவு இருப்பதாக அதிரடியாக அறிவித்து மலேசிய அரசியலில் புயலைக் கிளப்பியுள்ளார்.

இவரது அறிவிப்பு மலேசிய அரசியலில் குழப்பத்தையும் பல்வேறு கேள்விகளையும் எழுப்பியுள்ளது.

மேலும் தற்போதைய பிரதமர் முகைதீன் யாசினுக்கு நெருக்கடி ஏற்பட்டுள்ளதாகவும் கூறப்படுகிறது. ஆனால் தனது அரசாங்கம் வலுவாக இருப்பதாகவும் தொடர்ந்து தாமே பிரதமராக நீடிப்பேன் என்றும் திரு முகைதீன் கூறியுள்ளார்.

இதற்கிடையே அரசியலில் ஏற்பட்டுள்ள குழப்பத்தைத் தீர்க்க மாமன்னருக்கு மூன்று வாய்ப்புகள் இருப்பதாக அரசியல் கவனிப் பாளர்கள் கூறுகின்றனர்.

தற்போதைய ஆட்சியைக் கலைத்து தேர்தலை நடத்துவது முதல் வாய்ப்பு. இது பற்றி முன்பே ஒரு முறை ஆலோசனை நடத்தப் பட்டது.

தற்போதைய அரசாங்கத்தின் மீது நம்பிக்கை வாக்கெடுப்பு நடத்துவது 2வது வாய்ப்பு.

அன்வார் இப்ராஹிமை பிரதமராக்குவது 3வது வாய்ப்பு. இதில் மாமன்னர் எதைத் தேர்ந்தெடுப்பார் என்பதைப் பொறுத்திருந்து பார்க்க வேண்டும் என்று அரசியல் விமர் சகர்கள் கூறுகின்றனர்.


வாக்குறுதிகளை நிறைவேற்றி வருவதாக மலேசிய பிரதமர் முகைதீன் பேச்சு

மலேசியாவின் சாபா மாநில சட்டமன்றத் தேர்தல் சூடுபிடிக்கத் தொடங்கியுள்ளது. மக்கள் சந்திப்புக் கூட்டத்தில் பேசிய ஆளும் தேசிய கூட்டணியின் தலைவரும் பிரதமருமான திரு முகைதீன், மக்களின் பிரச்சினை களுக்குத் தீர்வு கண்டு வருவதாகத் தெரிவித்தார்.

தேசிய கூட்டணி ஆட்சியில் அமர்ந்ததிலிருந்து மக்களின் வாழ்க்கையை மேம்படுத்துவதில் கவனம் செலுத்தி வருவதாகவும் மக்கள் சிரமப்படுவதை காண விரும்பவில்லை என்றும் அவர் கூறினார்.

“நாட்டின் நிதியை முறையாக நிர்வகித்து வருகிறேன். இவையெல்லாம் எனக்காக அல்ல. நாட்டு மக்களுக்காக செய்கிறேன். நான் ஊழல்வாதி அல்ல,” என்று பிரதமர் முகைதீன் குறிப்பிட்டார்.

இதற்கிடையே சாபா மாநிலத்துக்கு நேரடியாக வராமல் காணொளி வழியாக பேசிய முன்னாள் பிரதமர் டாக்டர் மகாதீர் வாரிசான் பிளசுக்கு ஆதரவு திரட்டினார். தேர்ந்தெடுக்கப்பட்ட மக்கள் பிரதிநிதிகளை பணம் கொடுத்து வாங்கும் அரசாங்கத்தை மக்கள் புறக்கணிக்க வேண்டும்,” என்று டாக்டர் மகாதீர் கேட்டுக் கொண்டார். “பொதுத் தேர்தலில் மக்கள் தாங்கள் விரும்பும் அரசாங்கத்தை ஏற்கெனவே தேர்ந்தெடுத்து விட்டனர். தற்போது தேர்தல் தேவையில்லாதது,” என்று அவர் குறிப்பிட்டார். சாபா மாநிலத்தில் 73 தொகுதிகளிலும் பலமுனைப் போட்டி நிலவுகிறது. வரும் 26ஆம் தேதி வாக்களிப்பு நடைபெறுகிறது.


மருத்துவமனையில் மாமன்னர்; அன்வாருக்கு நெருக்கடி

மலேசியாவில் அரசியல் குழப்பங்களும் அதிகாரப் போராட்டங்களும் அதிகரித்து வரும்வேளையில் அந்நாட்டு மாமன்னர் சுல்தான் அப்துல்லா ரியாத்துடின் மருத்துவமனைக் கண்காணிப்பில் வைக்கப்பட்டுள்ளார். இதனால், அடுத்த ஒரு வார காலம் அவர் எவரையும் சந்திக்கமாட்டார் என்று தெரிவிக்கப்பட்டுள்ளது.

எதிர்க்கட்சித் தலைவர் அன்வார் இப்ராகிம் புதிய அரசாங்கத்தை அமைப்பது குறித்து வரும் செவ்வாய்க்கிழமை மன்னரைச் சந்திக்க உள்ளதாக குறிப்பிட்டிருந்தநிலையில் இச்செய்தி வெளியாகியுள்ளது.

அந்நாட்டில் மாமன்னர் பதவி சடங்குபூர்வமானது என்றபோதிலும், பிரதமரை நியமித்து, அவர் பெரும்பான்மையை நிரூபிக்க வேண்டும் என்று உத்தரவிட அவருக்கு அதிகாரம் உண்டு. அதேபோல், பிரதமரின் ஆலோசனையுடன் நாடாளுமன்றத்தைக் கலைத்து, தேர்தலை அறிவிக்கவும் அவருக்கு அதிகாரம் உண்டு.

பிரதமர் முஹைதீன் யாசினைப் பதவியிலிருந்து நீக்க, நாடாளுமன்ற உறுப்பினர்களின் “வலுவான, உறுதியான” ஆதரவு தமக்கு இருப்பதாக அன்வார் நேற்று முன்தினம் கூறியிருந்தார். ஆனால், அதை அவர் மாமன்னரிடம் நிரூபிக்க வேண்டும்.

மிகக் குறைந்த பெரும்பான்மையைக் கொண்டிருக்கும் பிரதமர் முகைதீன் யாசின் அன்வாரின் இக்கூற்றை நிராகரித்துள்ளார். அத்துடன் அப்பெரும்பான்மையை நிரூபிக்கும்படி அவர் சவால் விடுத்துள்ளார். அரசியல் அதிரடி நிகழ்வுகளைத் தொடர்ந்து ஏழு மாதங்களுக்கு முன்னர் முகைதீன் பிரதமராகப் பொறுப்பேற்றார்.

இந்நிலையில், தாம் இன்னும் பிரதமராக இருப்பதாகவும், மாமன்னர் தம்மை அரண்மனைக்கு அழைக்கவில்லை என்றும் கூறியுள்ள முகைதீன், தற்போது அதுபற்றி தாம் கவலைப்படத் தேவையில்லை என்றார்.

இதற்கிடையே, அம்னோ கட்சி உறுப்பினர்கள் அன்வாருக்கு ஆதரவு அளித்திருப்பதாகக் கூறப்படுவது குறித்து பாஸ் கட்சி விளக்கம் கேட்டுள்ளது.

அதேநேரத்தில், அம்னோ நாடாளுமன்ற உறுப்பினர்கள் பிகேஆர் தலைவர் அன்வாருக்கு ஆதரவு அளிப்பதாக கூறப்படுவது பற்றி அம்னோ தலைவர் அமகது சாஹிட் ஹமிடியிடம் தனது கட்சி விளக்கம் கேட்கப்போவதில்லை என்று பெர்சத்து பொதுச் செயலாளர் ஹம்சா சைனுடின் கூறியுள்ளார்.

சாஹிட் ஹமிடியின் இக்கருத்து அவரது சொந்த கருத்து என்ற அஸ்மின் அலி, முன்னதாக, அம்னோ, தேசிய முன்னணி நாடாளுமன்ற உறுப்பினர்கள் அன்வாரை ஆதரிப்பதை தம்மால் கட்டுப்படுத்த முடியாது என்று குறிப்பிடிருந்தார்.

இதற்கிடையில், பல தேசிய கூட்டணி மற்றும் பெர்சத்து தலைவர்கள் தாங்கள் இன்னமும் முஹைதீன் யாசின் தலைமைக்கு ஆதரவாக இருப்பதாக கூறியுள்ளனர்.

பெரும்பான்மை ஆதரவு இருப்பதாகக் கூறிய அன்வார், தமக்கு ஆதரவாக இருக்கும் நாடாளுமன்ற உறுப்பினர்களின் எண்ணிக்கையை வெளியிட மறுத்துவிட்டார்.

இத்தகைய சூழலில் ஆட்சி மாற்றம் வருவது, ஏற்கெனவே கொவிட்-19 கிருமிப் பரவலால் மோசமடைந்துள்ள பொருளியலை மேலும் பாதிக்கும் என அரசியல் கவனிப்பாளர்கள் கருத்துரைத்துள்ளனர்.


டாக்டர் மகாதீர்: 2023ல் தேர்தல் நடத்தப்பட்டால் போட்டியிடப்போவதில்லை

மலேசியாவின் அடுத்த பொதுத் தேர்தல் 2023ஆம் ஆண்டில் நடத்தப்பட்டால் அதில் போட்டியிடப்போவதில்லை என்று மலேசியாவின் முன்னாள் பிரதமர் டாக்டர் மகாதீர் முகம்மது தெரிவித்துள்ளார்.

அப்போது தமக்கு 98 வயதாகிவிடும் என்றார் அவர்.

இருப்பினும், தம்மால் அமைக்கப்படும் புதிய கட்சிக்கு ஆலோசனை வழங்க தயாராக இருப்பதாக அவர் கூறினார்.

இந்தத் தகவலை பெர்னாமா செய்தி நிறுவனத்தின் லங்காவி அலுவலகம் தெரிவித்தது.

பொதுத் தேர்தல் 2023ஆம் ஆண்டுக்கு முன்பு நடத்தப்பட்டால் அதில் போட்டியிடுவாரா என்பது குறித்து டாக்டர் மகாதீர் தெரிவிக்கவில்லை.

அடுத்த தேர்தல் 2023ஆம் ஆண்டில் நடத்தப்பட வேண்டும். ஆனால் தற்போது மலேசியாவில் ஏற்பட்டுள்ள அரசியல் குழப்பம் காரணமாக அடுத்த சில மாதங்களிலேயே தேர்தல் நடத்தப்படக்கூடும் என்று எதிர்பார்க்கப்படுகிறது.


சாபாவில் வெற்றி; பிரதமர் முகைதீனுக்கு மேலும் வலு

முதல்வர் பதவியைக் கைப்பற்ற இருவர் போட்டி மலேசியாவின் சாபா மாநில சட்டமன்றத் தேர்தலில் பெரிக்காத்தான் நேஷனல், பாரிசான் நேஷனல் மற்றும் சாபா பெர்சத்து கட்சி (பிபிஎஸ்) ஆகியவை அடங்கிய சாபா மக்கள் கூட்டணி வெற்றி பெற்றது.

மொத்தமுள்ள 73 இடங்களில் சாபா மக்கள் கூட்டணி 38 இடங்களைக் கைப்பற்றியது. பாரிசான் நேஷனலுக்கு 14 இடங்களும் பெரிக்காத்தான் நேஷனலுக்கு 17 இடங்களும் சாபா பெர்சத்து கட்சிக்கு ஏழு இடங்களும் கிடைத்தன. எதிர்த்தரப்பு வாரிசான் கூட்டணி 32 இடங்களை வென்றது. சுயேச்சை வேட்பாளர்கள் மூன்று தொகுதிகளில் வெற்றி பெற்றனர்.

தேர்தலில் வென்று ஆட்சி அமைப்பது உறுதியாகிவிட்ட நிலையில், யார் முதல்வர் என்பது இன்னும் தீர்மானிக்கப்படவில்லை. சாபா பாரிசான் நேஷனல் தலைவர் புங் மொக்தார் ராடின் அல்லது சாபா பெரிக்காத்தான் நேஷனல் தலைவர் ஹஜிஜி நூர் ஆகியோரில் ஒருவரே முதல்வராக நியமிக்கப்படுவார் என எதிர்பார்க்கப்படுகிறது.

முதல்வர் யார் என்பதை முடிவுசெய்ய சாபா மன்னர் ஜுகார் மகிருதின் சற்று கால அவகாசம் அளிக்கும்படி கேட்டிருப்பதாக திரு புங் சொன்னார். திரு மொக்தாரும் கூட்டணியைச் சேர்ந்த வேறு மூன்று தலைவர்களும் நேற்று மன்னரைச் சந்தித்துப் பேசினர். அதன்பின், மன்னர் கூடிய விரைவில் முதல்வரை முடிவுசெய்வார் என்று திரு புங் உறுதியளித்தார்.

முன்னதாக, மன்னரே அடுத்த முதல்வரை முடிவுசெய்வார் என்று திரு ஹஜிஜி நூரும் செய்தியாளர்களிடம் கூறினார். நேற்று முன்தினம் நள்ளிரவுக்குப் பிறகு தேர்தல் முடிவுகள் வெளியானதை அடுத்து, அடுத்த முதல்வர் யார் என்ற விவாதம் சாபா மக்கள் கூட்டணியில் தொடங்கிவிட்டது. புங் மொக்தார் அல்லது ஹஜிஜி நூரே முதல்வராவார் என எதிர்பார்க்கப்படும் நிலையில், அது தொடர்பில் கூட்டணியில் நீண்ட விவாதம் நடந்து வருகிறது.

இதனிடையே, பிரதமர் முகைதீன் யாசின் மீது மக்கள் கொண்டுள்ள நம்பிக்கையைக் காட்டுவதாக சாபா சட்டமன்றத் தேர்தல் முடிவுகள் அமைந்துள்ளன என்று மலேசியாவின் நிதி, பொருளியல் அமைச்சர் அஸ்மின் அலி தெரிவித்து இருக்கிறார். சாபாவின் வளர்ச்சிக்காகவும் மக்களின் நல்வாழ்விற்காகவும் கூட்டரசு உணர்வை நிலைநிறுத்தியதன் மூலம் சாபா மக்கள் தங்களின் முதிர்ச்சியை வெளிப்படுத்தி உள்ளனர் என்று அவர் சொன்னார்.

“மக்களை நன்கு கவனித்துக்கொள்ளும், அனைவரையும் உள்ளடக்கும், மாநில இறையாண்மைக்கும் மக்களின் பாதுகாப்பிற்கும் உத்தரவாதம் அளிக்கும் ஒரு மாநில அரசை சாபா மக்கள் மக்கள் தேர்வுசெய்துள்ளனர் என்பதைத் தேர்தல் முடிவுகள் தெளிவாகக் காட்டுகின்றன,” என்றார் திரு அஸ்மின்.


‘தடுப்பு மருந்தை மலேசியா அடுத்த ஆண்டு தேர்ந்தெடுக்கும்’

கொவிட்-19க்கு எதிரான பல தடுப்பு மருந்துகள் தற்போது பரிசோதனை நிலையில் இருப்பதையடுத்து, அவற்றின் பரிசோதனை முடிவுகள் இவ்வாண்டு இறுதிவாக்கில் ஆராயப்பட்டு, அடுத்த ஆண்டு தொடக்கத்தில் மலேசியாவில் பயன்படுத்தப்பட உள்ள தடுப்பு மருந்து குறித்து அரசாங்கம் முடிவெடுக்கும் என அறிவியல், தொழில்நுட்பம் மற்றும் புத்தாக்க அமைச்சர் கைரி ஜமாலுதீன் தெரிவித்துள்ளார்.

தடுப்பு மருந்துக்கான கொள்முதல் தொடர்பாக சுகாதார அமைச்சு, நிதி அமைச்சு, தலைமைச் சட்ட அதிகாரி அலுவலகம் ஆகியவற்றுடன் கலந்து ஆலோசித்து வருவதாகக் குறிப்பிட்ட அவர், ‘கோவேக்ஸ்’ திட்டத்தில் இணைவதன் தொடர்பிலும் பேச்சுவார்த்தை நடைபெறுவதாகக் கூறினார்.

சீனாவிடமிருந்து தடுப்பு மருந்து பெறுவதன் தொடர்பிலான ஒப்பந்தமும் இறுதிக் கட்டத்தை எட்டியிருப்பதாக திரு கைரி தெரிவித்தார்.


திடீர் தேர்தலால் கொரோனா பரவும் அபாயம்: மலேசிய மருத்துவ வல்லுநர்கள் எச்சரிக்கை

மலேசியாவில் திடீரென பொதுத் தேர்தலை நடத்துவது கொவிட்-19 தொற்று பரவும் அபாயத்தை ஏற்படுத்திவிடலாம் என அந்நாட்டின் முக்கிய மருத்துவ வல்லுநர்கள் எச்சரித்துள்ளனர்.

திடீரென தேர்தல் நடத்தினால் என்ன நிகழ வாய்ப்புள்ளது என்பதற்கு, அண்மையில் இடம்பெற்ற சாபா சட்டமன்றத் தேர்தல் நமக்குப் பாடம் கற்றுத் தந்துள்ளது என்று மலாயா பல்கலைக்கழகத்தின் கௌரவ பேராசிரியர் லாம் சை கிட் தெரிவித்துள்ளார்.

“சாபா மாநிலத் தேர்தலின் முடிவுகளின் அடிப்படையில், விரைவில் பொதுத் தேர்தல் குறித்த அறிவிப்பு வெளியாகலாம் எனப் பரவலாகப் பேச்சு அடிபடுகிறது. அவ்வாறு செய்வது தவறான நடவடிக்கையாகிவிடும். பொதுத் தேர்தல் குறித்துப் பரிசீலிக்க இது சரியான நேரமல்ல,” என்று திரு லாம் கூறினார்.

‘நிபா’ கிருமியைக் கண்டுபிடித்ததில் முக்கிய பங்காற்றிய திரு லாம், பொதுத் தேர்தலை நடத்துவது சாபாவைக் காட்டிலும் கொரோனா தொற்று அதிகமாகப் பரவ வாய்ப்பை ஏற்படுத்தித் தந்துவிடும் என்றார்.

மலேசியாவில் கடந்த 24 மணி நேரத்தில் 101 புதிய தொற்றுச் சம்பவங்கள் பதிவாகின. அவற்றில் சாபாவில் மட்டும் 75 சம்பவங்கள் பதிவானது குறிப்பிடத்தக்கது.

“தேர்தல் பிரசாரங்களில் மக்கள் அதிகளவில் கூடுவர். அடிக்கடி அரசியல் ஒன்றுகூடல்கள் இடம்பெறும். நாடு முழுவதும் மக்கள் நடமாட்டமும் அதிகமாக இருக்கும். வாக்களிப்பதற்காக மக்கள் தங்களின் சொந்த ஊருக்குத் திரும்ப வலியுறுத்தப்படுவர்,” என்றார் திரு லாம்.

அத்துடன், திடீர் தேர்தல் நடத்தப்படுவது முன்களப் பணியாளர்கள் மீதும் சுகாதாரச் சேவைகள் மீதும் கூடுதல் அழுத்தத்தை ஏற்படுத்தக்கூடும் என்றும் அவர் சொன்னார்.

நாடு முழுமைக்கான பொதுத் தேர்தல் நடத்தப்பட்டால் என்ன நிகழும் என்பதற்கு சாபா தேர்தல் ஒரு பாடம் என்றார் மலேசிய மருத்துவர்ச் சங்கத் தலைவர் சுப்பிரமணியம் முனியாண்டி.

இப்போதைக்குப் பொதுத் தேர்தல் நடத்துவதற்கான சாத்தியமுள்ளதா என்பது குறித்து அரசாங்கமும் தேர்தல் ஆணையமும் சுகாதார அமைச்சுடன் ஆலோசிக்க வேண்டும் என்றும் பொதுமக்களின் கருத்தறியப்பட வேண்டும் என்றும் டாக்டர் சுப்பிரமணியம் கேட்டுக்கொண்டுள்ளார்.
 சாபா சட்டமன்றத் தேர்தலில் தமது ‘சாபா மக்கள் கூட்டணி’ வெல்லும் பட்சத்தில் முன்னதாகவே பொதுத் தேர்தல் குறித்த அறிவிப்பு வெளியாகலாம் என்று மலேசிய பிரதமர் முகைதீன் யாசின் கடந்த மாதம் 18ஆம் தேதி கூறியிருந்தார்.


ஜோகூரில் 109 கிலோ கஞ்சா பிடிபட்டது; ஒரே குடும்பத்தைச் சேர்ந்த 7 பேர் கைது

ஒரே குடும்பத்தைச் சேர்ந்த 7 பேர் அடங்கிய போதைப்பொருள் கடத்தல் கும்பலை ஜோகூர் போலிசார் இன்று (அக்டோபர் 1) பிடித்தனர்.

அவர்களிடமிருந்து 272,500 ரிங்கிட் (S$89,500) மதிப்பிலான 109 கிலோ கஞ்சாவை போலிசார் கைப்பற்றினர்.

கும்பலின் தலைவனான 64 வயது பேட்ரியார்க், அவரது மனைவி, குழந்தைகள், மனைவியின் குடும்பத்தார் என எழுவர் கைதாகினர். அவர்களில் மூவர் பெண்கள்.

தாய்லாந்தில் இருந்து போதைப் பொருளை கடத்தி வந்து ஜோகூரில் விற்கும் இந்த கும்பல்கடந்த ஆண்டு முதலே இந்தச் செயல்களில் ஈடுபட்டு வருவதாக மாநில போலிஸ் தலைமை ஆணையர் அயோப் கான் மைதின் பிச்சை கூறினார்.

35 முதல் 64 வயதுக்குட்பட்ட அவர்களில் ஒருவர் தாய்லாந்தைச் சேர்ந்த மாது. கும்பல் தலைவனின் மருமகள் அந்தப் பெண் என்று கூறப்படுகிறது.

அவர்களிடமிருந்து 8 வாகங்னங்கள், 23,190 ரிங்கிட் ரொக்கம், 178,640 ரிங்கிட் மதிப்பிலான நகைகளும் கைப்பற்றப்பட்டன.


மலேசியாவில் புதிய உச்சமாக இன்று 287 பேருக்கு கொவிட்-19

மலேசியாவில் இன்று (அக்டோபர் 2) 287 கொவிட்-19 சம்பவங்கள் பதிவாகியுள்ளதாக அந்நாட்டு சுகாதார அமைச்சு தெரிவித்தது.

கொவிட்-19 பரவலை மலேசியா கண்காணிக்கத் தொடங்கியதிலிருந்து பதிவான தினசரி தொற்று எண்ணிக்கையில் இது ஆக அதிகம்.

நேற்று அங்கு 260 தொற்றுச் சம்பவங்கள் பதிவாகின. சாபாவில் அண்மையில் நடைபெற்ற தேர்தலுக்குப் பிறகு தொற்றுச் சம்பவங்களின் எண்ணிக்கை அதிகரித்திருப்பது குறிப்பிடத்தக்கது.

சாபாவின் 27 மாவட்டங்களுக்கிடையே 14 நாட்களுக்குப் போக்குவரத்து கட்டுப்பாடு விதிக்கப்பட்டுள்ளது. இம்மாதம் 3 ஆம் தேதியிலிருந்து 16ஆம் தேதி வரை அந்தத் தடை இருக்கும்.

மலேசியாவில் பதிவான மொத்த தொற்றுச் சம்பவங்களின் எண்ணிக்கை 11,771; இதுவரை 136 பேர் உயிரிழந்தனர்.


மலேசியாவில் கொவிட்-19 சம்பவங்கள் அதிகரிப்பு

பெட்டாலிங் ஜெயா: மலேசியாவில் கொவிட்-19 நோய்ப் பரவலைக் கூடிய விரைவில் கட்டுப்படுத்துவதில் அரசாங்கம் கடப்பாடு கொண்டிருப்பதாக அந்நாட்டுப் பிரதமர் முகைதீன் யாசின் தெரிவித்துள்ளார்.

நாட்டில் கொவிட்-19 நிலவரம் இன்னமும் கட்டுக்குள் இருப்பதாக மக்களுக்கு நேற்று உத்தரவாதம் அளித்த அவர், சம்பந்தப்பட்ட அரசாங்க அமைப்புகள் நிலவரத்தைத் திறம்பட கையாண்டு வருவதாகச் சொன்னார்.

மலேசியாவில் நேற்று முன்தினம் மட்டும் 287 கொரோனா தொற்றுச் சம்பவங்கள் பதிவாகின. அவற்றில் 128 சம்பவங்கள் அலோர் ஸ்டார் சிறையில் உள்ள கைதிகள் மற்றும் சிறைச்சாலை பணியாளர்கள் தொடர்பானவை என்று தம்மிடம் தெரிவிக்கப்பட்டதாக திரு முகைதீன் கூறினார்.

“எஞ்சிய சம்பவங்கள் சாபாவிலும் வேறு ஒரு சில மாநிலங்களிலும் பதிவாகின. கிருமித்தொற்றுச் சம்பவங்கள் மீண்டும் அதிகரித்துள்ளதைத் தொடர்ந்து இதுகுறித்து பொதுமக்களின் கவலையை என்னால் புரிந்துகொள்ள முடிகிறது.

“இப்போதைக்கு நிலைமை கட்டுக்குள் உள்ளது. பல்வேறு அரசாங்க அமைப்புகளின் ஒத்துழைப்பு மூலம் கிருமிப் பரவலைக் கட்டுப்படுத்த முடியும்,” என்று தமது ஃபேஸ்புக் பதிவில் திரு முகைதீன் கூறினார்.

‘பொது முடக்கம் அறிவிக்கப்படாது’

மலேசியாவில் கொவிட்-19 தொற்றுச் சம்பவங்கள் அதிகரித்து வரும் நிலையில் நாடு முழுவதும் பொது முடக்கம் அறிவிக்கப்படலாம் என்ற ஊகத் தகவலை தற்காப்பு முதன்மை அமைச்சர் இஸ்மாயில் சப்ரி யாக்கோப் மறுத்துள்ளார்.

“நாடு முழுவதும் நடமாட்டக் கட்டுப்பாட்டு ஆணையா? பலரும் இதைப் பற்றி கேட்கிறார்கள். இல்லை, நடமாட்டக் கட்டுப்பாட்டு ஆணையை நடைமுறைப்படுத்தமாட்டோம்,” என்று செய்தியாளர்களிடம் திரு இஸ்மாயில் கூறினார்.

“சிலாங்கூரில் நேற்று முன்தினம் 31 தொற்றுச் சம்பவங்கள் பதிவாகின. மற்ற மாநிலங்களில் புதிதாக ஒன்றிரண்டு சம்பவங்கள் மட்டுமே பதிவாகியுள்ளன. இது கவலை தரும் போக்கல்ல,” என்று அவர் குறிப்பிட்டார்.

நாடு முழுவதும் நடமாட்டக் கட்டுப்பாட்டு ஆணையை நடைமுறைப்படுத்துவதற்குப் பதிலாக, மாவட்டங்களுக்கு இடையே பயணம் செய்யத் தடை விதிக்கப்படலாம் என்றும் கொரோனா பாதிப்பு அதிகமாக உள்ள பகுதிகளில் மேம்படுத்தப்பட்ட நடமாட்டக் கட்டுப்பாட்டு ஆணை நடைமுறைப்படுத்தப்படலாம் என்றும் அமைச்சர் இஸ்மாயில் தெரிவித்தார்.

இதற்கிடையே, மலேசியாவில் இதுவரை இல்லாத அளவாக நேற்று 317 புதிய கிருமித்தொற்றுச் சம்பவங்கள் பதிவாகின.


மலேசியாவில் தொற்று எண்ணிக்கை அதிகரித்தாலும் சிங்கப்பூருடனான எல்லை திறக்க பேச்சுவார்த்தை

மலேசியாவில் அண்மைய நாட்களில் கொரோனா கிருமித்தொற்று சம்பவங்கள் அதிகரித்து வந்தாலும், சிங்கப்பூருடனான எல்லையத் திறப்பது குறித்த பேச்சுவார்த்தையை மலேசிய அரசாங்கம் தொடரும் என்று கூறப்பட்டுள்ளது.

“பொருளியல் நடவடிக்கை மன்ற வாராந்திர கூட்டங்களில் இது குறித்து தொடர்ந்து விவாதிக்கப்படுகிறது. கொவிட்-19 சூழல் மற்றும் எல்லை மூடல் காரணமாக பெரிதளவில் பாதிக்கப்பட்டுள்ள சுற்றுப்பயணத் துறை பற்றி கடந்த கூட்டத்தில் பேசப்பட்டது,” என்று பொருளியல் விவாகரங்களுக்கான அமைச்சர் முஸ்தஃபா முகமது கூறினார்.

“மலேசியா வெளிநாட்டு சுற்றுப் பயணிகளில் பாதியை இழந்திருக்கிறது; அவர்களில் 50 விழுக்காட்டினர் சிங்கப்பூரிலிருந்து வருவோர்,” என்றார் அவர்.

சிங்கப்பூருடனான இரண்டு இணைப்புப் பாதைகளையும் திறந்துவிடுமாறு ஜோகூர் மாநில அமைச்சர்கள், மலேசிய அரசுக்கு தொடர்ந்து அழுத்தம் கொடுத்து வருகின்றனர். பல ஜோகூர்வாசிகள் சிங்கப்பூரில் பணிபுரிவோர் என்பது குறிப்பிடத்தக்கது.

மலேசியாவில் இன்று 293 புதிய கிருமித்தொற்று சம்பவங்கள் பதிவாகின; நேற்றைய எண்ணிக்கையான 317ஐவிட இது சற்று குறைவு.

பெரும்பாலான சம்பவங்கள் சாபா, கெடா மாநிலங்களில் பதிவாகியுள்ளன.


வீட்டில் தனிமைப்படுத்திக் கொண்ட முகைதீன் யாசின்

மலேசியப் பிரதமர் அலுவலகத்தில் இம்மாதம் 3ஆம் தேதியன்று கொவிட்-19 தொடர்பாக சிறப்பு அமைச்சரவை கூட்டம் நடைபெற்றது.

இதில் மலேசியப் பிரதமர் முகைதீன் யாசினும் மற்ற அமைச்சர்களும் கலந்துகொண்டனர்.

கூட்டத்தில் கலந்துகொண்ட பிரதமர் அலுவலக அமைச்சர் டாக்டர் ஸுல்கிஃப்லி முகம்மது அல்-பக்ரிக்கு கொரோனா கிருமித்தொற்று ஏற்பட்டிருப்பது பிறகு தெரியவந்தது.

இதையடுத்து, பிரதமர் முகைதீன் யாசின் வீட்டிலேயே தம்மைத் தனிமைப்படுத்திக்கொண்டுள்ளார்.

“சுகாதார அமைச்சின் ஆலோசனைப்படி அடுத்த 14 நாட்களுக்கு எனது வீட்டிலேயே என்னைத் தனிமைப்படுத்திக் கொள்வேன்.

“இருப்பினும், இது எனது பணிக்கு இடையூறாக இருக்காது. அரசாங்கப் பணிகள் தொடரும். வீட்டிலிருந்தவாறு எனது பொறுப்புகளை நிறைவேற்றுவேன். தேவைப்பட்டால் காணொளி மூலம் மெய்நிகர் கலந்துரையாடல்களை நடத்துவேன்,” என்று திரு முகைதீன் தெரிவித்தார்.

இதற்கிடையே, கொரோனா கிருமித்தொற்றுக்கு எதிரான முன்னெச்சரிக்கை நடவடிக்கையாக முன்னாள் மலேசியப் பிரதமர் நஜிப் ரசாக் 14 நாட்களுக்குத் தனிமைப்படுத்தப்பட்டுள்ளார்.

இதன் காரணமாக இரண்டு வார இடைவெளிக்குப் பிறகு நேற்று தொடங்கவிருந்த 1எம்டிபி வழக்கு விசாரணை ஒத்திவைக்கப்பட்டுள்ளது.

கிருமித்தொற்றால் பாதிக்கப்பட்ட ஒருவருடன் நஜிப் நெருங்கிய தொடர்பில் இருந்ததை அடுத்து அவர் தனிமைப்படுத்தப்பட்டுள்ளதாக அவரது வழக்கறிஞர் தெரிவித்தார்.

அண்மையில் சாபா மாநிலத்தில் சட்டமன்றத் தேர்தல் நடைபெற்றது. தேர்தல் பிரசாரத்துக்காக நஜிப் அங்கு சென்றிருந்தார். அப்போது நஜிப்பும் சில அமைச்சர்களும் இருந்த இடத்தில் கிருமித்தொற்றால் பாதிக்கப்பட்ட சிலர் இருந்ததாகக் கூறப்படுகிறது.

“தேர்தல் பிரசாரத்தின்போது பாதுகாப்பான தூர இடைவெளி, முகக்கவசம் அணிதல் ஆகிய முன்னெச்சரிக்கை நடவடிக்கைகளை முழுமையாகக் கடைப்பிடிப்பது சாத்தியமல்ல,” என்று நஜிப்பின் வழக்கறிஞர் தெரிவித்தார்.


மலேசியாவில் தொடர்ந்து அதிகரிக்கும் கொவிட்-19 சம்பவங்கள்; சாபாவிலிருந்து மற்ற பகுதிகளுக்குச் செல்ல தடை

மலேசியாவின் கெடாவிலுள்ள சிறைச்சாலை, சாபா மாநிலம் போன்றவற்றில் கொவிட்-19 சம்பவங்கள் அதிகரித்து வருவதையடுத்து, மலேசியாவில் தொற்று எண்ணிக்கை கூடி வருகிறது.

கொவிட்-19 பாதிப்புக்குள்ளான அமைச்சர் ஒருவருடன் தொடர்பில் இருந்திருக்கலாம் என்ற சந்தேகத்தின்பேரில் மலேசியாவின் சுகாதார அமைச்சின் தலைமை இயக்குநர் நூர் ஹிஷாம் அப்துல்லா தன்னைத் தனிமைப்படுத்திக்கொண்டுள்ளார்.

உள்ளூர் சமூகத்தில் பெருமளவு பரவல் ஏற்படுவதைக் கட்டுப்படுத்துவதே நமது முன்னுரிமை. பொதுவான எதிரியைத் தோற்கடிக்க நாம் ஒற்றுமையாக இருக்க வேண்டும்,” என்றார் திரு நூர் ஹிஷாம்.

நேற்று மலேசியாவில் 432 கொவிட்-19 சம்பவங்கள் பதிவாகின. அவற்றுள் 231 சம்பவங்கள் கெடாவிலும் 130 சம்பவங்கள் சாபாவிலும் பதிவானவை.

இதற்கிடையே, சாபாவிலிருந்து மலேசியாவின் மற்ற பகுதிகளுக்கும் சரவாக், லபுவான் போன்ற பகுதிகளுக்கும் செல்ல நாளை முதல் வரும் 20ஆம் தேதி வரை தடை விதிக்கப்பட்டுள்ளது என மூத்த அமைச்சர் இஸ்மாயில் சப்ரி யாக்கோப் கூறியுள்ளார்.

அவசரகாலம், மரணம், அத்தியாவசியச் சேவைகள் போன்றவற்றுக்கு அனுமதியுடன் பயணம் செய்யலாம். அவர்கள் கொவிட்-19 பரிசோதனைக்கு உட்பட வேண்டும்.


‘நாடு தழுவிய முடக்கம் இப்போதைக்கு இல்லை’

மலேசியாவில் கொவிட்-19 நோய்த்தொற்றுச் சம்பவங்கள் அதிகரித்து வரும் நிலையிலும் நாடு தழுவிய முடக்கநிலையை நடைமுறைப்படுத்தும் எண்ணம் இப்போதைக்கு இல்லை என்று அந்நாட்டுப் பிரதமர் முகைதீன் யாசின் தெரிவித்துள்ளார்.

மாறாக, நோய்த்தொற்று அதிகம் உள்ள பகுதிகளில் மட்டும் மேம்படுத்தப்பட்ட நடமாட்டக் கட்டுப்பாட்டு ஆணை நடைமுறைப்படுத்தப்படும் என்று அவர் நேற்று அறிவித்தார்.

நாட்டு மக்களிடம் நேற்று மாலை உரையாற்றிய திரு முகைதீன், “மீண்டும் பொது முடக்கத்தை அறிவித்தால், அது மோசமான விளைவுகளை ஏற்படுத்தக்கூடும். நாட்டின் சமுதாய, பொருளியல் கட்டமைப்பு கவிழ்ந்துவிடும் ஆபத்து ஏற்படக்கூடும்,” என்று எச்சரித்தார்.

கிழக்கு மலேசியாவின் சாபா மாநிலத்தில் நோய்த்தொற்று அதிகரித்திருப்பதற்கு அண்மையில் நடந்து முடிந்த சட்டமன்றத் தேர்தல் காரணமாக இருந்ததை திரு முகைதீன் ஒப்புக்கொண்டார். என்றாலும், இந்தத் தேர்தலைத் தவிர்க்க முடியவில்லை என்று அவர் சொன்னார்.

சாபா ஆளுநர் சட்டமன்றத்தைக் கலைத்துவிட்டதால் தேர்தலை உடனடியாக நடத்த வேண்டியிருந்ததாக அவர் விளக்கமளித்தார். ஆனால், தேர்தல் பிரசாரத்தின்போது பாதுகாப்பு இடைவெளி நடைமுறைகள் ஒழுங்காக கடைப்பிடிக்கப்படவில்லை என்று திரு முகைதீன் சொன்னார்.

நோய்த்தொற்று புதிய உச்சம்

இந்நிலையில், மலேசியாவில் புதிய உச்சமாக மேலும் 691 பேருக்கு கொவிட்-19 நோய்த்தொற்று உறுதி செய்யப்பட்டதாக நேற்று அறிவிக்கப்பட்டது. தொடர்ந்து இரண்டாவது நாளாக நோய்த்தொற்றுச் சம்பவங்கள் புதிய உச்சத்தை எட்டின. அந்நாட்டில் 432 பேருக்குத் தொற்று உறுதி செய்யப்பட்டதாக நேற்று முன்தினம் அறிவிக்கப்பட்டிருந்தது.

நேற்று அறிவிக்கப்பட்ட நோய்த்தொற்றுச் சம்பவங்களில் 397 சம்பவங்கள் கெடா மாநிலத்தில் பதிவாகின.

அம்மாநிலத் தலைநகர் அலோர் ஸ்டாரில் உள்ள சிறைச்சாலையில் கைதிகளிடம் கிருமி பரவியதே அதற்குக் காரணம் என்று நேற்று மெய்நிகர் வழியாக நடைபெற்ற செய்தியாளர் சந்திப்பில் மலேசிய சுகாதார அமைச்சின் தலைமை இயக்குநர் நூர் ஹிஷாம் அப்துல்லா தெரிவித்தார்.

கிருமித்தொற்றால் மோசமாகப் பாதிக்கப்பட்டுள்ள சாபா மாநிலத்தில் 219 நோய்த்தொற்றுச் சம்பவங்கள் பதிவாகின. அதற்கு அடுத்த நிலையில் சிலாங்கூரில் 38 பேருக்குத் தொற்று உறுதியானது.

கொவிட்-19 தொற்றால் மேலும் நால்வர் உயிரிழந்துள்ளதாக நேற்று தெரிவிக்கப்பட்டது.

மலேசியாவில் இம்மாதம் 1ஆம் தேதி முதல் நாள் ஒன்றுக்கு 200க்கும் அதிகமான நோய்த்தொற்றுச் சம்பவங்கள் பதிவாகி வருகின்றன.

சாபாவில் நோய்த்தொற்று அதிகரித்து வருவதைத் தொடர்ந்து, அம்மாநிலத்திற்கும் மலேசியாவின் மற்ற பகுதிகளுக்கும் இடையிலான பயணங்களுக்கு இன்று தொடங்கி இம்மாதம் 20ஆம் தேதி வரை மலேசிய அரசாங்கம் தடை விதித்துள்ளது.

இதனை நேற்று அறிவித்த மூத்த அமைச்சர் இஸ்மாயில் சப்ரி யாக்கோப், அத்தியாவசிய பயணம் மேற்கொள்ள வேண்டியுள்ளோருக்கு அவர்களது சூழ்நிலையைப் பொறுத்து விலக்கு அளிக்கப்படும் என்று தெரிவித்தார்.


மாமன்னரைச் சந்திக்க அன்வாருக்கு அனுமதி

மலேசிய மாமன்னரை வரும் செவ்வாய்க்கிழமை (அக்டோபர் 13) சந்தித்து உரையாட அனுமதி கிடைத்திருப்பதாக, அந்நாட்டு எதிர்க்கட்சித் தலைவர் அன்வார் இப்ராகிம் இன்று தெரிவித்தார்.

நாட்டின் பிரதமர் பதவியை அவர் ஏற்பதன் தொடர்பிலும் அதற்காக அவருக்கு உள்ள பெரும்பான்மை ஆதரவு குறித்தும் அவர் சுல்தான் அப்துல்லா ரியாத்துடினிடம் உரையாட இருப்பதாக திரு அன்வார் குறிப்பிட்டுள்ளார்.

“மலேசியர்கள் அமைதிகாத்து, பிரார்த்தனை செய்துகொள்ளுங்கள்; மீட்சிக்கான நடமாட்ட கட்டுப்பாட்டு ஆணையை மதித்து செயல்படுங்கள்,” என்று தனது அறிக்கையில் அவர் தெரிவித்தார்.